url: =Zogam leh Zomi a nih in It hunta ~ Deih Tung :: ZOMI DAILY\nposted on 29 March 2015 at 9:03 am Lomkholna: Deihtung, Politics, Zomi\nZogam leh Zomi a nih in It hunta\nItna ih cih in bang ahi hiam? Itna in lungduaina, hehpih theih na, kiniam khiat na, thuak hat na,lungdam na,…cih te a hihi. Itna ih neih teh ihlung hong duai a, mi dang te ki heh pih thei hi. Itna nei kei leng ih lung tombakbak a, ih lungsim ih sangsak hi. Itna in hong cidam sak a, hongkhansau sak hi. Itna in ei ading bek ngaih sut na hi lo a, midang te a ding ngaih sut na a hihi. Angsung bek theih na hi lo a, piak khiat na a hihi.\nAtamzaw in minam ading nasem ihcih te pen Gamvai(Politics) a sem te bek ki sa kha hi. Ih gam pen pupa khang pan in ih luahsuksuk na gam hi a, ei ma neihsa gam a hihi. Ih neihsa gam a it lo kuamah ki om lo ding in ka um hi. Ih neihsa logam khat pen ih loveng te in lo a vat uh teh ei logam sung tawm khat na huam kha le uh pen lengla ki khah pah in zuu bel tawh hong thum kei uh leh ki mai sak lo hi. Gisung ki nei in, ih logam ih lei tang ki it mah mah hi. Pupa khang pan in ih neihsa lo gam khat pen an nek tuidawn ding ih nei nawn kei phial zong in ih gam leitang mah ki it in ki zuak ngam tuan lo hi.\nGam It na taktak ih cih in hoih tak a kep bit na a hihi. Gam it ihcih te in A gam uh sihpih ngam uh hi. Khua ul taak bangzah taak ka hiam cih sim sim lo uh a, ka sisan bangzah luang hiam ci in zong lung ngai ngai lo in a gam uh ading in a sihdong uh nasem uh hi. Zomi te in ihgam ih sih pih ngam hiam? Ih gam ading in khua ul taakbang zah ih taak sak ngei hiam? Ih sisan taakbangzah ih bei ngei hiam? Sisan luanglo in ki khang to thei lo, ki it zo taktak lo hi ka ci nuam kei a, ih it te ihsihpih ngam na a gen nuam ka hihi. Zomi leh Zogam pen ihgam leh ihminam a hih man in maizum na ding om lo hi. Ih gam sung ah singkung lopa, meh teh mehgah a hoih ding in ih gam ki deih hi. Ih gam ih leitang neih sa khat pen midang te in hong guksak, hong neh lua le uh alung kim lo te ih hihi. Ih lungkim loh mah bang in zong unau sanggam khatzong ih leitang hang in a kisiat lawh, a ki khasiat, a ki mang ngilh zo nawn lo ki nop mawh na te hong piang hi. Leitang ih deih a, leitang ih it hi. Gamkhat, khua khat, inn khat a ih din nak leh gam leh leitang in thu hong gen ta ding hi. Ih gam ih it taktakleh hoih tak in puah ding hi hang. Ih lo gam te deih tak tak ih hih leh ih hoih kepding hi. Zogam it tak tak ih hih leh ih Zogam hoih tak in ih kem ding hi. Namdang te in hong neh in honglaksak sa te uh zong lakkik ding a hihi. Ih neihsa hi a, ei ma a hihi. Hong ki guksak te ih ngah kik ding aki lawm bang in upadi paizia tawh ki zui in thu vaihawm ding a hihi.\nGam mi it ih cih te leuleu ciang bang ci gen ding ih hihiam? Ih logam sung a singgah khat pen it huai ih sa a,ih deih hi. It ih hih man in midang in hong guk sak ding,hong suksiat sakkhak ding uh ih ut kei hi. Sun tawh zantawh ih vil gun a, ih neih hun khempeuh ih bei lawh hi. Zomi te in gam it ing, ka mi pih te it ing ci ci na pi koi ci it ih hihiam? Zomi te a khangto khat ah a om ciang ki lungdam pih a pah tawi na, adah a om ciang kidah pih na in itna ki lah na a hihi. Zomi te mah thupi sa in kipah tawi hun hi ta hi. A hoih lo te zong ki selsim siam sak a, ki puah phat huh a hi hi.\nIh it taktak te kiang pan ih pai khia ngam hiam? Ki pai khia nuam lo a, pai khiat loh a pha mawh hun hong om thei hi. Tua bang hun ciang in a gamla pan in zong ki thuzak na a hoih ding in ki han ciam tek a, gamla pi tak ah om ta leng ih lung sim pen ih it na gamleh mun ah om hi. Tu hun khangthak sung ah ih lungsim pen Zogam leitang tung ah om nawn lo hi cih ka mu hi. Koi koi ah omta leng Zogam pan in piang in Zomi ih hih na ihki mangngilh ngei loh ding thu pi hi.\nIhgam makai ngei te pen gamvai a ukbek tam pi om a, gam mi a it lo tam pi ih thei khin hi. Kawlte, gamdang mi te in ihgam pen hong vei kha mah ding uh hi. Leitung thu, Pasian thu ah sum nei zaw deuh te in hong vei tam pi omkhamah ding hi. Zogam a it leh Zomi a it taktak pen mi tam lo ding hi. Zogam ah teng in Zogam pan asuak khia ngei te sung pan a piang khia suan leh khak khem peuh pen Zomi ih hi hi. Tua Zomi te kipum khat lo in hi leng midang te nuam in na nui nui ding uh a hih lam phawk huai mah mah tahi.\nBanghang in gamdang om te in ih nu leh ih pa a ding in ih inn sum khakhak ih hihiam. A taktak in cileng ihnu leh ihpa ih itman a hihi. Inn a om te zong nisim in lokuankhia, nasem in zingsangtung pan zan kim dong dong na ki sem tek hi. Tua pen ih inn kuan a ding in ih nuntak na ding, ih innkuan te ih itna maan taktak a hihi.\nBanghang in ih gamleh ihminam te it hi na pi hang in gamdang pai sese ih hiam? A taktakin cileng gamdang pai te zong ihgam a it lo cih bang hi zenzen lo hi. Ih gamsung a om te zong ko gam it teng hi ung cih theih zong omtuanlo leu leu hi. Gamdang pai ih cih tezong pen ih nuntak haksat man hi a, a tak tak ci leng Zogam zah a, a nopna gam om tuan lo hi. Ih gam ah nai 24 sung tui leh mei ki ngah lo a, nuam lo hi. Lam pi te hoih lo a, khuasung vak na nuam lo hi. Nasem te khasum tawm lua in kicing lo hi. Azenzen in gamdang a om te in gamdang a, a ngahzah uh asumlut zah uh ih Zogam ah a ngah ding, a ngah thei veve ding hi le uh ih Zogam a ut lo kua mah omlo ding inka um hi.\nZomi a it te in bangcard tawi na hiam? bang pawl na hiam? cih te pawl tawh ih buai loh ding ka deih hi. Zomi ih hih na ki bang a hih nak leh unau sanggam khat, khua khat inn veng khat, sung ta, makta, nuphal, ni leh gang, pi leh pu,..cih dan in ih ki nai na ompel mawh ahihi. Tua a hih man in bang din mun ah ih om phial zong in Zomi ih hih na tawh Zomi khem peuh kipum khat in ki thu hual ding hi hang. Hih mun ah ka deih na bul pi in Zomi a it ih hih leh Zomi khem peuh haksat na a omciang huai siam in, nop na a om ciang ih ki nop pih ding zong thu pi kasa hi.\nMinam it pawl khat in gam it lo thei uh a, gam it pawl khat in a mite it lo thei hi. Ih gam leh ihminam a nih tuak in ih it hun hong tung ta hi. Ih gam ih it leh ih gam a cidam na ding in ih puah, ih zuun hong kul hi. Ih gam hong nawngkai sak thei ganhing gilo tam pi tak te ih vek in deih lo ding hi hang. Huhna hong pia khem peuh tezong hong it uh hituan lo hi. Mi zawng ih huh te pen heh pih huai ihsak man hi a,ih it man hi lo thei hi.\nZogam leh Zomi a it ei te khem peuh in kipum khat in Zogam khan toh nading thu tam pi ngaihsut hong kul ta hi. Ih gam ih ittaktak leh ih gam ading in ngaih sut na nei ni. Lungpha mawh lo in om kei ni. Kei buai kulkei ci kei ni. Ih gam akhantoh na ding a ki sam tak tak in a sung a om Zomi te ih hihi.\nPrevious: Abraham Lincoln tangthu (Biography) ~ Timothy Naulak\nNext: Mihing: A Pukna (Man: His Fall) ~ Rev. Zam Khat Kham


timestamp: atn

url: =Leitungbup Zomi Innkuan KipawlnaExecutive Council\nLeitungbup Zomi Innkuan (LZI) Kipawlna Executive Council in Nov. 8, 2014 ni in LZI Kipawlna Dinmun leh Mabante tawh kisai Thukikupna khat lawhcing takin bawl zo hi. Hih Thukikupna sung panin LZI Kipawlna mailam kalsuan ding mabante tawh kisai in anuai a bangin thu khensatna kinei hi.\n1. LZI Kipawlna – Zomi Innpi Thukikupna (General Assembly Meeting) pen 2014 kum beima in kibawl ding a, LZI Kipawlna dinmun sittelna leh akisapna bangin puahphatna, kilamkikna bawl theihna ding kikupna kibawl ding hi. Tuaban ah, LZI Kipawlna Makaipi Kiteelna ding vai tawh kisai kikupna kinei ding hi. Zomi Innpi Thukikupna akah thei ding, Zomi Innkuan kipawlna leh Zomi-te khua leh tui kipawlnate panin Tangmite min leh puamte, LZI EC pawlin November kha sungin hong kaikhawm ding hi. Hih thute athei nuamte in; America gam a’ding: Pa Gregory Kap Suan Lian (+1-405-762-0818, gylianpu@yahoo.com), Asia gam a’ding: Pa Dal Do Lang (+1-310-905-7641,langhtoi@gmail.com), Europe gam a’ding: Tg. Nang Deih Lian (+45-22-82-77-66, naalianzomi@yahoo.dk) tung ah kikan thei hi.\n2. Zomi FM Radio Station lamna dingin, ngimna omsa bangin, sum leh paai vekpi $15,000 val kingahkhin ahih manin, gam leh minam apuah nuam tuipi galkaai Zomi taangpi taangta tung pan sum leh paai kaihkhopna (Initial Fund Raising) pen 2015 kum April kha a nunung pen in ciangtan in maban kizialbawl ding hi. Zomi FM Radio Station lamna ah a kisamlai ding sum leh paaite (Gentehna: Operating Cost, Administrative Cost) pen Zomi FM Radio Station lam a kipatkhit ciangin LZI EC in maban atuam khatin vaihawm ding hi.\n3. LZI Kipawlna EC pawl tang’in Zogam ah Zomi FM Radio Station maban a pang Zomi FM Committee in FM Radio tawh thu leh taangkona ding akisam vaite tampi zokhinta uh ahih manin kilungdam hi. Maban a thupi pen ahi FM Radio Station Permit kingah nailo ahih manin, 2014 kum beima in hih maban tawh kisai kician takin matutna a kineih zawhna dingin kihanciam hi. FM Radio Station Permit piak theihna pen State Government khut sung ah a bukim in kinga nailo ahih manin, Union Minister/Government tung pan phalna ngah theihna ding akihanciam laitak ahi hi. Hih hanciamna hun sungin, lampi tuamtuam tawh FM Radio Station vante akilei theihna ding kizong laitak ahi hi. FM Radio Station vante lei theihna ding gam li kikankhin a, phalna akingahphet in van a kilei theipah dingin kigeelkhol khinzo hi. Tuamah bangin, FM Radio Station Permit kingah in, FM Radio vante Zogam a tunphet in, tha khat thu in Zomi FM pan thu leh la taangkona a kinei theipah dingin kigingkhol khinzo hi. Zomi-te kithutuak takin mapankhopna lawhcing dingin ki-um a, thungetna tawh pankhopsuak dingin kihanthawn hi.


url: =Israel Le Iran Kilem Ngawl « Nikonghong\nHome » Leitung » Israel Le Iran Kilem Ngawl\nIsrael Le Iran Kilem Ngawl\nIrante ii ngam lutang le, biakna sang lampuipipa ahi Ayatollah Ali Khamenei ii Israel le Jew minamte tung taang a (နည္းဗ်ဴဟာ) strategy, ngaisutna sia Farsi kam (Iran kam) in a ki at web site Alef. Reports sungah kisuak sak hi. Alireza Forghani ii at lai hi aa, a thulu sia “Iran in Allah (pathian) min suang in, 2014 ciang Israel ih sim nanak kul hi (In the name of Allah, Iran must attack Israel by 2014)” hi.\nLai at pa in Iran kumpi ii ngaisutna hi ngawl aa, keima aituam ngaisutna hi ci ahihang Ayatollah Aki Khamenei taw aki uitui mama khat hi ci in ki um hi.\nTua Farsi kam taw a kiat web site sungah, Forghani in Jew ngam (Israel) sia Middle East ii cancer natna hi. Middle East sung buaina, ngimna piang theampo sia Israelte hang hi ci in at hi. Muslim mimal khatsim in Israel ngam langpan tu in vaipuak (tavuan) nei hi. Israel ngam ih sim mameang buale, nidang ciang kisim zo nawn ngawl tu hi ci in at lai hi. Israel ngam ih simna sia Allah pathian a tu in ih ki piak khiatna (Jihad) ngaal thiangtho (Holy war) ahibuale, Islam biakna hong susia nuamte dona ngaal hi ci in tua lai sungah at hi. A cing zaw in sim nuam ih om le The Jerusalem Post ah kisim thei hi.\nBin Laden thi zawk ciang, US le western ngam teng ii ngaal pha bel sia Al Qaeda te hi nawn ngawl aa, Iran ngam hi ki ci hi. Tu laitak Iran president Ahmadinejad hong ka sawng lai Israel ngam sia leitung ngamlim tung pan ka bo sak tu ci in son ngei hi. Ning kum 2011 September tha sung Iran kumpi in American Iran khat sum taw cial in Washington DC khua sungah Saudi Arabia te embassadorpa that in sawl ngei hi. A Iranpa kiman in Saudi embassadorpa suakta hi. Tu tha (Feb/2012) sung Irante ii ngamtatna pawl khat en lai leang, India ngam New Delhi khuaah Israel embassy pan mortor khat bomb puak sak, Bangkok ah inn khat bomb puak sak hi. Georgia ngam zongah Israel embassy naseam khat ii motor sungah bomb kimu aa, Irante ii sia ci in kimawsiat hi.\nMiddle East pan a piang namngim theampo Hormuz strait kantan ngawl in a pua theng thei ngawl\nNuclear ngaal hiam vawt tu in hong hanciam mama si aa, tu in tam mama theng zo si hi. Nuclear bomb hong nei thong le, Israel le western ngam teng bek hi ngawl, leitungbup a tu buaina lian mama hong piang thei tu hi. Tua ahikom, Iran in a nuclear bomb vawt nop sia a tawl ngah thathei natu ci in American le Europe ngam teng in business sanction (စီးပြါးေရးပိတ္ဆို႔မႈ) vawt tu in UN ah hanciam hi. Iran in sanction nong vawt uh le, hormuz strait (ေဟာ္မုစ္ ေရလက္ၾကား) ka khaak cip tu ci laleao hi. Leitung namngim piang theampo ii zakhen 50% phial sia hi Hormuz strait kaan in teambaw taw kinawn ahikom, hi buainate hang in leitungbup namngim (datsi) manh hong khang to laleao hi.\nIsrael te atu in ngaal pha mama khat hong suak ahikom Israelte in Iran ii Nuclear vawtna mun ka sim tu uh ci hi. 1981 kum lai Iraqte ii Osiraq Nuclear reactor le 2007 kum Syriate ii Nuclear vawtna mun te sim ngei ahikom, Irante ii Nuclear vawtna munh zong Israelte in sim ngam kita ngawl tu ci in mi theampo in um maw hi. Ahihang Irante zong taangthu na en in na pil vang mama hi. A nuclear program sia Iraq le Syria te bang in mun khat bek ah vawt ngawl aa, mun tatuam ah khen kakoai in vawt ahikom, sim tu ahi le zong Iraq le Syria te nuclear vawtna mun te a sim bang in ol ngawl tu hi tuak hi.\nHaksatna dang khat zong sia, Iran dong a thet natu fighter jet te datsi khat vei lam kaal ah thun kik kul tu ahikom, bang ngam in hu thei tu ziam ci thu hi. Ngaal thiamte ii mu khol bang ahile, Iraq ngam sung tawn ku le, Iraq sia tu laitak a ngam a pua kik uh hun hi aa, air defense taw kisai vanh hoi nei ngawl ahiciang Iraqte in phawk man ngawl tha tu ci khawng zong kison vasup hi.\nBangbangpo ahizong, hi bang thute ih et ciang Iran le Israel kilaklaw thubuai sia hong lian vaial thei tu a, ni khat ni ciang leitung bup buaina khat hong suak ngawl tu kici thei ngawl hi ci in ki mu hi.\nSource: The Jerusalem Post, AFP le Yahoo news\nBy thawngno in Leitung, Politic on February 17, 2012 .\n← Thum Kingawm SCC Poaipi\tPawlpi Le A Nasep (Church & Her Ministry) →\nDear sia Thawngno\nZaknop mahmah ei. Leitung galpi pen leisung sathau ki tuh aa piangding in LST siam ten gen aa, tulai tak Israel gam ah US company nih in LST prophesy om bang in sathau zong in to uh aa khat mu khin in khat a zonzon lai tak hi. Tua sathau te mu le uh Arab gam aa sathau hon pi khat kang cip ding ci mawk hi. Nai mahmah ta le ki lawm ei mate. Nang bang na ci muh aa?\nBin Laden ong sih teh leitung nuam zaw ding ci in leitung ngaihsutna taw ki ngaihsun khapah hi ven, Pasian in belh a hun ding pen gelsa in ana koaihsa hi mawk ei, cin’ ngaihsun ing. Lungdam ei Sia Khai……


url: =THUKHUK NGAIHSUTNA SUNGAH NGAIHMUANNA OM KEI - Zomi Adventist Innkuan\nTHUKHUK NGAIHSUTNA SUNGAH NGAIHMUANNA OM KEI\nPARAGUAY | April 20\nGustavo Javier Caballero, 40\nKhaa khat in Gustavo mi sisate tawh kizom dingin Paraguay khuapi Asuncion ah makaih hi. “Na kisap mahmah dawnnate amaute in hong pia thei ding hi,” tua khaa in ci hi. Gustavo in ahih leh a lungkhamna te a phisian sak thei ding, ahuh theiding khat kisam kisa mahmah hi. Zan in ihmu thei lo-in, ni khat in nihvei ta bang (Meditation kici) thuthuukpi lungngaihna zingsang le nitak in nei den hi. Tua bangin ahih ciangin tawmcik sungbang a lungnuam zel napi, a sawt lo-in piangkik zel hi. Tua khaa-in inndei sungkhat ah paipih a, akitel mel lo awging ngeingai lakah, a-awng zelzal khat aza hi. Akiim apaam ah mi pai ngeingai-in, mangvat zel hi. Tuate pen dawi gilote tawh kisuun uh hi. Tua teng amuh ciangin, Gustavo hong lau pianpian hi. Amakaih khaa in, “Lau kei in. Amaute’n bangmah hong cih lo ding uh hi. Na lungsim leh na feeling bek hong sit tel ding uh hi” ci hi.\nTua teng atuah khak khit ciangin Gustavo in anuntakna beisa te hong ngaihsun kik hi. Kum 12 aphak in, a nulepate in Seventh-day pawlpi sang khat ah sang kahsak uh hi. Gustavo ahih le tua sang laite-ah lunglut khol lo hi. Adiakdiak in Bible lunglut lo zawlai hi. A khaanpih te-in zuu leh khamtheih tuamtuam zangh dingin pantah uh ahih manin a tansang lam a tunciangin Kaanza, zuu, bengh cihte alunggimna beisak dingin zangh zel hi.\nTua khit ciangin lutang natna leh sungnim luaksuak natna hong ngah beh hi. (Psychologist kici) lungsim ngaihsutna lam sang pilna nei mi khat kiangah huhna ngen in pai-a, ni suahna lamte’ kibawldan ahi: (Eastern Meditation) kici, thuthuuk pi ngaihsun in pumpi mangngilh zahdong a, lungsim kisekna tawh kibawl dingin na sawl hi. Gustavo in ahih leh amah ahuh dingin mi khat hong muta hi. Tua lai ah Meditation leh Yoga hong sin hi. (Yoga a cih uh pen bang hiam cih leh), lungsim khempeuh munkhat ah khol in, mitsi-dide-in, tutdan namkhat tawh pumpi mangngilh zah donga thu ngaihsutna hi-a meditation tawh akibang pian ahi hi. Tua bangin meditation abawl ciangin, Indiate’ kampau namkhat (tu-in akizangh nawnlo) paukhia samsam in, ci kikkik-in tua bangin alungsim gawm tuah hi. Tua bang a, ahihna pen alungsim tawldam in, angaihsutna ahawmpi pen alungsim leh pumpi tawh hong kizopkik nading ci uh hi. Tawmcik sung bel alung hong nuamtuam tawh ki bang hi.\nTua bangin meditation abawl laitak-in awging ziazua khat za-a, amit ah mi apai, amang zel mu hi. “Hai taktak ta-ing ei, hong huh thei ding mi khat kisam ing ei” Gustavo in ci hi. Khaa makai khat mah mu-a, tua-in misite’ omna ah pai pih hi. Tua teng khit ciangin Gustavo in Adventist sangah akah lai-a, a laisiangtho sinte hong phawk kik hi. Adventist pastor khat leh cidamna lam makai khat kiangah huhna hong ngen hi. Amaute in zong thu ngetpih pah uh a, “Meditation leh Yoga, ban ah khamtheih guihtheihte bel na paihkhiat kul ding hi”, ci-in hanthawn uh hi. Sabbath sim in Gustavo hong kikhawm den ta hi.\nMeditation leh Yoga bel nusiat baih ven, adangteng bel nusiat haksa sa mahmah hi. Tua bangin hamsa pi-in ahanciam na-ah laisiangtho sung panin huhna ngah thei hi. A ihmut theihloh zan khawng ciangin Isaiah 26:3 “Topa aw, nang hong muang a, nangma tungah a lungsim khempeuh a koih mipa lungnopna kicing pia ta in.” ci-in pulaak zel hi. Tua ban ah Filippi 4:13 “Khrih in a hongpiak vangliatna tawh hihte khempeuh nawkzawhna ding thahatna a nei ka hi hi” ci hi.\nGustavo in a lungsim khempeuh Jesu pia-a, kum 34 a phak in tui kiphum ta hi. “Hong damsak thei ding mun khempeuh ka zonzon hangin ka mu kei hi.” ci hi. “Ahi zongin Pasian’ biakinn sungah damna tatak na om hi. Pasian’ tapa kahih lam ka ki thei hi. Ama’ nuntakna tawh kei hong suakta sak hi” Gustavo in ci hi. A ki tuiphum khit ciangin “Khristiante’Meditation” cih khat video hong mu kha hi. Sin hong sawmpah leuleu hi. A danteng bel Nisuahna lamte’ meditation tawh kibang pian veve hi. A kam-a acihcih ding India pau hi nawn lo-in, Laisiangtho sunga kammal hoih pawlkhat zangh uh hi. Tua bangin a sin leh lamdang a sak mahmah khat hong piang hi. “Ka lungsim hong mawk in, nidang a ka ngei hong bang kik mawk hi. Ka pumpi sung panin thaa khat hong piang khia tawm tawh kibangin ka pumpi sungteng hong zeel gawp hi. Tua kawmkal ah awging khat ka za leuleu-a, sawlna ngah dan in ka om hi.” ci hi. Tua khristian meditation a sinna mun panin a ki puakkhiat masiah Gustavo pen a ci vot gawpin, tang thei lo-in, gonggaw cip hi. Tua khit ciangin nidang a, a lawm luite in, Gustavo kiangah, “Nang’ tungah hong gen awging pen mah in kote’ kiang ah zong meditation ka bawl laitak mah un, a hun kibangin hong gen a, ‘Na lawmpa uh zongh samkik un’ hong ci hi” ci uh hi.\nGustavo in tua bangin khat vei peuhmah zong meditation tawh kisai-in— Nisuahna lam tea’ hitaleh, Khristian te-a’ hitaleh zat nawnloh, sin nawnloh dingin akhentat ta hi. Tua bang ahih sangin Laisiangtho sim in hoihtakin ngaihsun in nuntakpih ding ahihna hong tel mahmah hi. Tua bang-a meditation bawlna pen lauhuai mahmah a, Pasian in tuabang te-ah makaih het lo hi. Tua ban ah Yoga ki ci zong dawigilote’ khutzat hi cih phawk ta hi. “Yoga tawh kisin lecin na lung hong nuam mahmah ding, Laisiangtho sim lah kul se lo, Jesu neih lah kul se lo, na sungah khaa te-in na hong sem hi ziau.” Gustavo in ci ngei hi. Tu-in ahih leh Gustavo kum 40 pha ta-a, laibu zuak leh cimeek nasep sem hi. Pawlpi’ nasepna ah maa apang mahmah khat ahi hi. 2016 kum a kilam, Nueva Sajonia Seventh-day Adventist Church tawh akizom, Community Center ah amakai pawl ahi hi. Aveng apaam te’ kiangah Khamtheih guihtheih leh Meditation cih te-in lungnopna tatak hong pia lo ahihna gen den hi. “Meditation in hong sangkhai to-in, i lung tawmvei sung hong nuamsak tawh kibang napi-in anunglam teh hong siasak zaw hi. A tatak kicinna-in Jesu’ sung bek ah om hi” Gustavo in ci hi.\nSivuina pan Piangthak\nSee also Pawlpi Phuh Ding Lau\nPrev post Sihui neu le Awmbing Zatui\nNext post The Sin of Jeroboam


url: =Haksatna leh buaina sung ah Zomite ~ Pau Khat Suan :: ZOMI DAILY\nposted on 5 September 2015 at 9:58 pm Lomkholna: News, Paukhatsuan, Zomi\nHaksatna leh buaina sung ah Zomite\nZomite i tuahkhak haksatna leh thubuai, vaibuaite ah Minam bup huam a nasep ding a om ciang, thugen ding a om ciang, vaihawm ding a om ciang..\nGZA leh ZC in ong makaih hen la, Student Union/ Association , Youth Association leh Party cihte field ah gamtang in, gamdang a om Zomi kipawlna leh pawlpi khempeuh in amau’ munciat pan mapang henla i vekpi in GZA leh ZC makaihna nuai ah pukdiam thei hile hang…\nKei mimal lunggulhna..\nKipawlna tuamtuam, Biakna Pawlpi leh Partyte in nasep khiam ding, neusek ding cihna hilo a, Minambup a huam ding vaihawmna leh ngaihsutna peuhmah munkhat ah tun’khawm, gawmkhawm, ki thuza in vaihawmkhawm thei hile hang, i thu kihual ding a, lompai thei ding ihih man in thakhauh zaw ding lunggulhna ahi hi.\nEi’ kipawlna vai, Ei’ pawlpi vai, ei’ party vai cihte GZA leh ZC ah va ko, va dong ding cihna hi tuanlo hi.\nA tawpna ah, MP, MLA kiteel a teelcingte nangawn in GZA leh ZC tawh a kisam bang in thu kikum in ma pangkhawm hileh deihhuai mahmah asa kahi hi. Tua in i Minam ong thakhauhsak ding hi. Namdangte leh Kumpi thuneite nangawn in ong zahtak, ong kihta tuam ding uh hi.\nMinambup vai ah khutkhat tawi, khekhat khai bang in, lawngkhat in gingkhawm, luangkhawm thei hi lehang cih lunggulh luatman hi.\nGZA leh ZC in zong kipawlna, Biakna/Pawlpi leh Partyte’ Minam ading a nasepna thapia, hanthawn cihbang ciang bek hilo in, amau mahmah mapang in Tu-te’ mai ah pai a ong makaih ding uh lunggulhna zong a pulak nuam kawm ihi hi.\nPrevious: ZAM Thupuak :: 06 September 2015\nNext: US Embassy pan Contact ki ngahlo ~ Niang Huai Ciang\nUS gamsung khualzinna pawlkhat – 47


url: =Events Archives - Zomi Adventist Innkuan\nImmanuel/Emmanuel Laisiangtho sungah “Nang tawh kong om khawm ding” cih Laisiangtho mun 5 om aa “lau kei in” cih 365 vei bang om hi. Immanuel or Emmanuel a khiatna pen Laisiangtho mah in hong genpah aa “EI TE TAWH PASIAN OMKHAWM” cihna hi. “Leitung beidong note tawh kong omkhawm ding hi.” Matt 28:20 […]\nNimrod icih a bangci mi – Sunday holiday kipatna – Baal, Babylon, Paganism Nimrod i a khiatna pen, rebel/langdo pa, Pasian langdo pa cihna hi. Nimrod pen Noah i tu salawn / sawn pa khat hi. Noah in ta 3 nei in, Sham, Ham le Japhet ahi hi. Nimrod piana pu pen […]\nSanta Claus hong pianna thu Peter Suumpi December 24 zan hong tun ciang naupang te in meikhu khahkhiatna pan athau mahmah Santa Claus inn sung ah hong lut ding aa letsong hong pia ding hi ci in um uh hi. Bang hang in hibang upnate hong piang ahitam maw? Europe gam te pan hih ngeina […]\n“Adventus” le “Sweet December”\n“Adventus” le “Sweet December” Peter Suumpi Catholic thuzui mi khat in “Ei Catholic Pawlpi in bang hang in December ni khat ni Sweet December bawl lo ih hia? Ih sanggam tuiphum pawlpi te in zan in khangno te zanhak in gualnop bawl ngeingai uh in Topa Jesu hong suah kha ci in dawn ngei ngai […]\nBawngkuang sung aa Naungek\nKa neu lai-in ka pu te’n bawng khawi iin ka u te tawh ka cinh sak thei zel uhhi. Zingsangin bawng te gamlak lono na mun ah va khah iin gamla a pai lohna ding uh leh vaimim kiciinhna lo lai khawngah a pai lohna dingun ka vil ka cing uhhi. Nitak ni ong kaii […]\nBanghun in Topa Jesu hong suak hiam? Peter Suumpi Bang hun in Topa Jesu hong suak hiam? Ih bawl ngeina ahi December 25 ni aa hong suak himah ding hiam? Hih thu tawh kisai in mi tampi te in ih tel ding kisam hi. Topa Jesu hong suah kum, hong suahni cih tawh kisai in […]\nEASTER SUNDAY THU TAWH KISAI A THEIHHUAI TOM KIM Easter Sunday pen leitung mite mawhna panin hong gumkhia dinga hong pai Jesuh’ thawh kik ni ahih manin Khristiante adingin ni thupi ni pen ahi hi. Jesuh’ hong suahna leh a sihna pen leitung mihingte ngeina bangin hong suak leh a si hi a, a thawhkikna […]\n“Topa kei va pai in va honkhia ning….nang leitung ah va pai aa mihing te lak nungta dingin kilawm kei lua…kei mah va pai zaw ning…” ci-in vantungmite khat khit khat in Zeisu kiangah a nget uh hangin a bawlsa vantungmi te in a bawlsa mihing te tankhia zolo ahih manin Zeisu mah leitung ong […]\nAdventist le Halloween\nThu Masa Kumsim October 31 acin ni sial-in, leitung mi atul alom tampi takte’ sung pan adiak in, America gam leh England gama om mi pawkhat in-ah, mun tuam tuam ah party (pawi no) bawl uh in, Halloween ni, pahtawi na ci-in, mibum thei, dawi-ai tawi, siampu te’ […]\nNUTE’ NI (MOTHER’S DAY)\nNUTE’ NI (MOTHER’S DAY) Nute’ Ni (Mother’s Day) i cih pen leitung bup mun tuamtuam ah hun tuamtuam in Nute zahtakna Ni in a kizang hi a, hih ni in a diakin Nute tungah lungdam lahna bang hiam khat kipia zel hi. ‘Nu’ cih kammal a kigen khak ciangin lungsim sungah lungdamna om in i […]\nCHIRSTMAS KHEMNA Tu hun sung teng leitungbup in Christmas pawi bawl ding in ki sa henhan keei uh hi. Pawlpi kim ciat ah pawi bawl na ding kiging in buaiciat uh hi. Christian lo te naleng in zong Christmas hun pen kum khat sung ah anuam pen hun ci in la bang phuak liang uh […]\nEaster Sunday Hong Kipatna\nHih tawh kisai thudot a ukte adingin dot theih ding tampi om hi. Easter Sunday in Jesu sihna pan a thawh kik ni mah hiam? Hilo ahih leh hibang ngeinate koi pan hong piang hiam? Thumann a thei nuam tadingin ka lai-at hoihtak na sim sak leucin phattuamna ngah ding kong lamen hi. Ih theih […]\nLaizom Zomi a kua maciat: Tu kaal peen Easter Sunday weekend ci iin a diakdiak iin ni tumna gam te ah ki lim bawl pha diak hi. USA gam sung bang ah holiday dang khempeuh sang iin Easter Sunday ni iin business a tuamtuam te in khak kim zaw uh aa biak inn ah a […]\nZo Phualva Thupuak Vol 07, Issue 26\nKum Thak Thupha note tungah hong tum kim ciat ta hen! Kum Thak ni pen Tapidaw sung le apua lamah ahi zong in kumpi zumkhak in kizang a, nasep khempeuh pan tawlnga in pawi kibawl hi. A Kibawl Cilna te: Tua bang a Kum Thak pawi a kibawl pen a beisa kum tullom 4 lai […]


url: =Lungdam si’ing maw Nu ~ Thang Lam Tuang :: ZOMI DAILY\nLungdam si’ing maw Nu ~ Thang Lam Tuang\nposted on 30 November 2015 at 2:29 pm Lomkholna: Article, TuunlehZua\nKakhan hongcing pianpian a hihlam keilekei kaki phawksan laitak-in, I nuntakna ah zuihding kilawm mahmah napin zuihhak i sak mahmah leh, I zuihlohtheih pahpahthukhat ka lungsung ah hongki phawng vat hi. Katuahkhak thukhat tawm hong hawmsawn ning.\nKa high school kahhun, khankum 17 kaphak laitak-in, ka sanginnpi mai-ah, nai hoih mahmah, ngun le kham tawh akibawl khat kamu hi. Hoihlua mahmahin tamman mahmah khading in ka um hi. Ka lungsim ah huaihamna, angsung theihna lungsim honglut pah in, kuamanlah hongmulo aih teh, ka sel vingveng aa, inn ah kaciahpih hi. Inn ka tunteh kanuzong a kipak mahmah ding in um kawmin, ka nai muh kalakleh, “Manlang in nasiate ap kik inla, a neite kansak in” ci-in hongtawng dikdek hi.\nKei zong “ Kuaman lah hongmu lah hilo aa, kei muh hi ven, ka guklah hi lo a” ci-in tawlkhatsung ka kinial uhhi. Kanu in khauhtak-in, hong ap sakkik aih man-in, keizong lungkim hetlo sa-in, sang paikik vingveng in, ka siate ka ap kik hi.\nTuahun laitak-in, kanu tungah ka khasiattha hongsuak mahmah hi. “ Kei ii muh hi aa, ka guklah hilo. Kei aa hilo dingmaw” ci-in ka ngaihsun hi. Bangbang aih zong in, duhhopna, huaihamna in ka lungsim hongzogawp hi aa, kanu cihmah, thuman thutak ahihlam bel kathei veve sam hi. Ahi zong in ka kiphatsakna, ka tungtuan nopna lungsimin hongzo ahih manin, tuahun laitakin “khial mahmah ing Nu aw..” bel kacinuam hetkei hi. Tuateng tawh hunte hongbei toto in kum 4 bang honghih khitteh hi thute ka mangngilh ta hi.\nCollege kah ka kipat kum in vanzuakna saikhat ah lengsawn nasep kasem kawmhi. Zingsang khat lengsawnte ka sensen laitak-in, lengsawntung khatah sumthohna laibu (checkbook) khat kamukha aa, keizong ka muhphet in customer service centre ah paipah vingveng in, hih summthohna laibu pen i vanlei (customer) te mansuah hikhading ahih manin, hongkan aom leh napia un ci-in, ka ap hi.\nA sawtlo in lengsawnte ka sensen laitak-in, mi khat hong pai-in, “lawm aw, zanitak in ka zi-in, hi kiimteng ah a sumthohna laibu (checkbook) mansuah in, na mukha hiam?” ci-in hongdong hi. Amin honggen teh zanitak aa kamuhpen hilian a, kei zong, “Mumah ing, Sai sungah lut inla, sai ngakte kiangah dongin. A mau apkhin ing” ci-in ka gen hi.\nTuakhit leh mipa maitang hongki khelvat in, nuamlua kisa in, khitui luangliang dektak in, hong nui-in, asum bawmpan sum pawlkhat honglakhia a, a lungdamna lahna in, keihong pia hi. Aih zongin kasang kei hi. Hibangin ka gamtatna hang in, keilekei ka lungsim ngaihsutna hong khang hi. Kuakua in hong theikei ta leh, simtat selo-in, thuman thutak tawh I gamtat ciang, I lungnuamin, I lungsim suakta in, ei le ei I manneih lamzong kaphawk thakthak a, hibang a amanpha thuman thutaktawh gamtatna pen leitungnate tawh khekngam dingin ka ngaihsun zonawn vetkei hi.\nTuuma kum 4 lai aa, ka Nu hong thuhilhna te ka nai muh vaitawh kisai kakikam tam nate ka bilkha ah hongging ciaiciai hi. Ka nu in “Ka ta aw, thuman thutak in gamta in. Nangvan nangneihsa ahihkei nakleh, nangtawh a kisailo nate, deihin neikei in” ci-in hong thuhilhnate ka lungngai kawm a, “Nu aw, nongthu hilhte manphalua si ee. Lampi manah nong tonpih nong makaihnate hang, tuu in keilekei ka manneihna kithei tektek ing.\nLam manah nong tonpih nong pantahna hangin, sumlaibu (checkbook) ka muhciang zong, thuman taktawh ka gamta aa, tua ka gamtatna in ka lungsimte hongpicing saksemem in, pahtawinazong ka ngahbeh laihi. Lungdam lua ing ei ka Nu” ci kawm sa-in, nui hiuhiua in ka nasep maban ka zom hi.\nTate pen, gamuk, gammangpi, galkapbu, vuandok suakding bekin pattah zawlo in, itna mantawh pattah siamding thupi zaw hi. Tua hileh mite lakah a zahtak huai, a ettehtak mihoih milian in hongom zawding hi. Thang Lam Tuang\nSource: Doing the Right Thing From Chicken Soup for the Soul: Thanks Mom By Steve Chapman\nPrevious: Na hauhna ~ Hau Za Cin\nNext: The power of the manger: (Tora! Tora! Tora! to Gomenasai)\nTedim Laisiangtho kiteizia ~ Rev. Dr. Thuam Khan Thang\nGraduation Ceremony of Pa Hang En Mang (Enpi), Master of Business Administration (MBA)\nIndia, Ranchi khuasung ah innkuan mi 7 aki khailumsa in kimukhia\nFrance, Paris khuasung ah guaktangbek in aki nektheihna ansai khat kihongthak


url: =Lang Do Khup (Evan. Do Khup) | Siantongluan\nKansau khua Pa Vung Thang leh Nu Do Zen Cing tapa giat lak panin a nga-na Sia Langh Do Khup pen 24.12.1968 ni-in piang hi. Unau pasal 7 sung panin a nga-na hi a, tua sung panin 4 in Pasian nasem uh hi. A sanggamte Rev. Cin Za Mung, C.Th., Pastor Kham Kap Lian, B.Th., Sia Kham Sian Pau, B.Th., B.D., M.Div., M.Th. ahi uh hi. 5.1.1996 ni-in Lia Cing Suan Niang tawh kitengin Rev. Go Khen Thang in lethat hi. Tu-in tapa 3 leh tanu 2 nei uh hi. Khitui Gospel Team ci-in nasepna nei-in Kalemyo-ah Pasian nasemin a innkuanun a om uh hi.\nPilna lam: A neu tungin sangkah napi-in leitung vai lam kin zaw ahih manin Tan 8 ciang simin a ban a zom nawn kei hi. Ahi zongin a pianthak (9.8.1990) akipanin Pasian nasemin nakpi takin kizang a, khangnote sungah a kizang mahmah khat ahi hi. Pasian nasepna leh a lai gelhte hangin Bethel Bible College in 2004 kumin B.Th. degree pia hi.\nLa lam nasepna: Amah pen lasak lam leh la phuak lamah hun bitin a sep loh hangin a la phuakte leh a laigelhte hoih kisa mahmahin Pasian in zang mahmah hi. La dawng tampi mah phuakin, a pianthak ma-in Zawlla tampi na phuak ngei hi. A pianthak ciangin gamngaih la, biakna la, Zola cih bang tampi mah phuak hi. A laphuakte hoih kisa-in kideih mahmah a, 1990 khit cianga Tualsuak La sungah a kideih pawl ahi hi. “Itna sisan luangin” cih bang pen tu dongin sumpi don’na la dingin kizang a, “Lamdang lua aw, lamdang lua sa’ng” cih pen khangnote lainatna la dingin kizangin nu leh pate in deih mahmah hi. “En ve’n ka te’n nang gam nuam” cih zong tunglam ngaihsutna la hi a, kideih mahmah hi.\n1991 kumin “Nuntak kikna” kici khui 200 hawm khia a, 1996 kumin “Khitui Gospel Lainatna Aw” kici khui 2000 hawmkhia leuleu hi.\nLa phuak bek hi loin Zomi sungah Video khui a kideih mahmah “Ngaih Anglai-ah kici pen 2003 kumin Japan a om Zomite tawh a thoh khiat ahi hi. 2005 leh 2006 kumin Ngaih Anglai-ah 2-na leh 3-na thoh leuleu hi.\nTham loin lailam zong hih thei mahmah hi. “Hauhna leh Khansauna Thusim” kici laibu 2000 kumin gelh a, 2007 kumin a nihveina kikhen leuleu hi. Hih laibu pen 2007 kum akipan Manipur University in B.A. III yr. ah Paite Vernacular a zat dingin kipsak hi.\nEvan. Langh Do Khup pen na khat peuhpeuh a hihna-ah citak leh kuhkal ahih manin la phuak thei, lai gelh thei, thugen thei-in talent nei hoih mahmah khat ahi hi.\n(a) Zinmang laal hang ka nawh ni’n ee, tuizum lenmual kal ing ee.\n(b) Zinlai hen teng ka sutna aw, Sianmang namtem hiam sang ee.\n(Hih thu pen Jan 29,2008 ni-a ama tangthu gelhna sung pan kikaihkawhm hi a, a la phuakte hoih kisa ahih manin lasiamte lakah kihel ahi hi.)


url: =Malaysia: Kum 18 pasalno leh kum 42 aphakhin ta 5 neisa nuthawi khat kiteeng :: ZOMI DAILY\nposted on 28 August 2016 at 11:50 am Lomkholna: Malaysia, News, Sawltak, World\nMalaysia gamsung ah pasalno kum 18 aphapan khatleh kum 42 aphakhin nuthawi khat kiteenna thupen Social Media tungah hong minthang mahmah hi. Nuthawi pen akum 42 aphakkhit banah ta 5 tak aneikhinsa khat hisawnsawn ahih manin, Online tungah ki limgen phadiak hi.\nPasal te’n amausang in anauzawtham atagual ateenpih pen a ngeinadan in akituatphial hangin, pasal sangin numei kum azahnih bangin atamzaw teenpih cihpen alamdang mahmah in kigen phadiak hi. Adiakdiak in azi pen kum 24 bang upazaw bekthamlo, ta 5 neikhin cihpen thulamdangpi khatin ki ngaihsun hi.\nHihpen Malaysia, Sabah State sung aom Kuala Penyu ah Friday ni in thupiang hi a, apasal minpen Mohd Sufie Alin hi in, anumei minpen Dayang Sopiah Gusti ahihi.\nKiteenna mopawi Solemnisation Ceremony anei laitak, apasal in azi khuzungbulh abuhsak laitak Photo akizaih khatpen Social Media tungah hongki khahkhiat ciangin muhna tuamtuam ki gelhpah ziahziah cih Straits Times te’n genkhia uhhi.\nAhi zongin apasal ii apa’ thugen pen thupi mahmah leuleu hi. “Ka tapa in mizi kimlai aluppih lohding thupipen zaw hi” acihpen limtak ngaihsut huai leh thupi mahmah hi. Kum kikhailua sangin mizi kimlaitak aluppih khakding apa lunghimawhzaw hi. Kum kikhailua cihbang omtuanlo a, amaugeel aki it aki ngaihding uh thupizaw cilel hi.\nKa tate nupa pen kumzong cingkhin uh a, amau mailamding geelthei, khentat theita uhhi. Tua ahih manin amau gel kiteenna tawh kisai keilampan bangmah diksaklohna omlo cihsan hi.\nRelated: Nungak kum 106 aphakhin khatleh tangval kum 66 aphakhin khat kiteeng\nAki teenma athu kizakcil inbel lamdang kasa a, ahi zongin kum kikhaihna pen dai kikai bangin ngaihsut lohding thupi cihi. ZD Sawltak #zomidaily\nPrevious: Siampi leh Tuucing (Priest and Pastor) ~ Tual Khan Suan\nNext: Upna i cih bang hiam?\nRev.Dal Cin says\nKa email kisia zelin,hhepih takin athak ah ong khak vualeh,lungdam ei


url: =MARCH 11, 2017 “AMAUTE IN PASIAN KISAM UH” Maja ~ MUC\nMARCH 11, 2017 “AMAUTE IN PASIAN KISAM UH” Maja\nAdmin 10:51:00 AM Articles, MISSION NEWS\n“AMAUTE IN PASIAN KISAM UH”\nEurope nisuahna lamah om Yugoslavia gam ah teng Maja in Pasian thu za ngei lo hi. Ni khat a pi le a pi’ nu in a nungta Pasian thu kikupna thu hong za kha hi. A pi in Jesuh pen mi hoih khat hi, ci-in pulaak hi. A pi’ nu in hi lo hi; Jesuh pen Pasian hi, ci-in kisel uh hi. Maja in tua bangin\na pite gel kihona limtak ngai hi. Maja in Jesuh in Pasian hi, cih pen sangthei hi. Tua zawh kum 6 khitteh Maja in Roman Catholic biakinn khatah va kikhawm kha hi. RC pawlpi thu upnate a sin khitteh RC sung ah om hi. Tua zawh a sawt lo-in Crotian gam khua neu khat ah sang va kah hi. Tua a sangkahna panin SDA thu hong za kha hi. SDA sangsia khat in Maja sangkahna ah Manglai hilh hi.\nMaja’ nu le pa in SDA sangah sangkah ding va sawl uh hi. Maja zong SDA sangah hong kah hi. Tua hun laitakin Maja in kum 14 pha pan hi. A sangkahna ah lawm le gual nei-in tuate lakah SDA khangnote zong kihel hi. Hih sangah a kah sangnaupangte in Lai Siangtho a muh ciangin Maja in lamdangsa hi. Bang hang hiam cihleh a sangkahna lui RC sangah sangnaupangte in Late le Paul’ laikhakte bek sim uh a, tua lote sim ngei lo uh hi.\nSabbath niteh kikhawmin a lawmte la pawlsaknate cihte ah zong va kihel hi. Maja in Isaiah 58: 13 sim kha hi. Tua a kipan Sabbath pen zuih ding mah hi, cih lungsim hong nei hi. Lai Siangtho sim zong hanciam zaw semsem hi. Late in thungetzia ding hong hilh hi, ci-in khat khit khat sim tawntung hi. Maja in a sangkahna panin Jesuh Khrih hong mu thei-in Pasian thuman thei semsem nuam hi. Lai Siangtho a simna tungtawnin mi tawh kizopzia cihte dongin thei toto hi. Sabbath School lessonte zong sim toto hi. Thunget kikhop cihte zong hong kihel hi. Tua bang teng tawh SDA pawlpi sungah tui kiphum hi.\nMaja in a beisa hunte a ngaihsut kik ciangin Pasian’ makaihzia phawk semsem hi. SDA sangkah kha keileh, Pasian thuman thei kha lo ding hi, cih hong phawk kik hi. Tua banah SDA sang a kahna panin a pasal Daniel tawh kiteng thei uh hi. Maja in University of Cakovec ah sangkahin a man khitteh sang khat ah Crotia pau hilh hi. Tawl khat Cakovec ah Crotia pau a hilh khitteh Marusevec ah SDA sangah laihilh hi. Tu-in Maja in a pasal Daniel tawh tapa nih nei uh hi. Marusevec SDA sangah numei boarder uk hi.\nSangnaupangte pumpi, lungsim, upna thu ah a khantoh nadingin limtak pantah hi. Hih sangah sangnaupang 230 val hi. A tamzaw sangnaupangte in SDA hi lo uh hi. Sangkhan kicing lo, sangnaupangte giah nading mun kicing lo hi.\nMarusevec SDA sanginn in 1974 kumin kilam hi. Kum tampi sung innsapin sangkah uh hi. Tu quarter 13 Sabbath School sumpi in Marusevec sanginn aa dingin kipuak ding hi.


url: =Gik Sam Kei E, Amah Ka Nau Hi Ve’n ~ Rev. Zam Khat Kham :: ZOMI DAILY\nGik Sam Kei E, Amah Ka Nau Hi Ve’n ~ Rev. Zam Khat Kham\nposted on 7 March 2015 at 7:23 am Lomkholna: Article, Biakna, Zamkhatkham\nGik Sam Kei E, Amah Ka Nau Hi Ve’n\nPhalbi khuadam sim mahmah ni khat hih tuak hi. Siapa khatbiakinn pan innlam zuan-a hong ciah leh, kum 12 khawng a pha ding pasalno khatin kum 5 khawng a pha ding naupang khat a nung ah na pua kaikai hi. Zang pak loahi ding hiam, nawh nak sim daisai mahmah in khuadam mahmah huih vot lak ah akam sung pana puasuak a husan bang kimu tangial hi. Amah zong gol lua nai loahih manin a nungzanga a puak pen ama’ adingin zang lua khol lo, cih kilangmahmah hi.\nSiapa in zong nuihsan kawmin, “Zang khol lo ahia?” ci-in vahopih hi.\nTua kum 12 a pha pasalnopa in zong a mai san teta sa-in nawhnak saisai kawmsa-in siapa en a, “Gik sam kei e, Sia, amah ka nau hi ve’n”ci-in dawng kik hi.\nTua naupangte in mual a khup dong siapa tua mun ah dingdedu-in thu ngaihsun hi. “Hih peuhmah sermon khat a suak thei ding hi lo maw! (Nanglah Pasian’ thu bekbek i cih theih zel mahbangin maw!) Ngaihsun dih ve vua:“Gik sam kei e, Sia, amah ka nau hi ve’n” cih mawk pen!” ci-in ngaihsun deduhi.\nEite zong hih leitung ah “amah ka nau hi ve’n,” “amah ka uhi ve’n” ci-in kisanggam ngaihsut thei hi mawk lehang hih leitung a kilamdangzo taktak ding mah hi mawk hi. Mi khat peuhpeuh i u bang, i nau bangin ngaihsunthei mawk hi lehang, hong piangsak Pa, hong bawl hong siam Pa khat hi a, eite akibang hi hang, innkuan khat hi hang, ci-in kingsihsun thei zen hi leh bel!\nHong itna zong a kibang lua mahmah hi, ci-in mu thei lailai hi le hang!\nI pawlpite e leh? Pawlpi sunga mi khempeuh Khazih sunga isanggam, i u i nau bang tektekin mu thei hi zen lehang! Hebrews 13: 1 ah, “Note sanggam khat bangin na ki-it un” hong kici mawk mah hi ve’n! St. Peter in“Mi khempeuh a kilawmin na zahtak un.Thu-um te unau khat suahna na it unla, Pasian kihta in kumpipa na pahtawi un.”(ZIV) ci-in hong hilh hi. St. Paul in zong,“Khat le khat na vangik uh kidawn tek un. Hih bangin gamta le uh cin Christthukham na tangtun ding uh hi” (ZIV) ci-in hong hilh lai hi.\nMidangte’ vangikpuakte phawk thei dawn thei-in kipuakpih thei mawk lehang bangzah-in a nuamtuamzen tam! Lungdam takin i puak kawmin, “Gik sam kei e, amah ka nauhi ve’n,” “Gik sam kei e, amah ka u hi ve’n,” ci thei zen lehang!\nBanghang peuhmah-in Topa Zeisu Bethlehem ah mihingin hongsuaka gan-ankuang sungah hong kisial mawk ahi tam? ITNA hi. Pasian in leitunghong it man ahi hi (John 3:16). Nungzuipi John in, “Itnahih ahi hi: Eite in Pasian i it\ncihna hi lo, amah in eite hong it-a, i mawhnatethoihdamna dingin biakna-in a Tapa hong sawlna ahi hi. Kong it lawmte aw, Pasian in eite hizaha hong it khit nungsangin eite zong khat le khat i ki-it ding kisam hi. Mi khat beek in Pasian a mu ngei keihi; ahi hangin eite khat le khat i ki-it leh, Pasian eite sungah hong tengin isungah a itna kicingsak hi” (ZIV) ci-in hong hilh hi.\n“Gik kei lua e, puazo mahmah ning. Gik kei lua e, puakpih zo mahmah ning. Amah ka sanggam hi ve’n”a ci thei tek dingin Pasian in thupha hong pia hen!\nPrevious: Gam-ui le Musane tangthu ~ NK Khanno\nNext: Tulsa Khuapi a ki bawl Youth Reunion Free Concert 2014 Video te\nElection tawh kisai ngaihsutna pawlkhat gelh lehang ~ Pau Sian Lian


url: =Lonely Planet te “Top Ten Countries” sungah Myanmar kihel ~ ZD :: ZOMI DAILY\nposted on 4 March 2017 at 10:44 pm Lomkholna: Myanmar, News, Sawltak\nLonely Planet pen 1972 kum in akipankhia leitung ah “Gravel Guide Book” Publisher alianpen ahihi. Lonely Planet te’n kumsim in khualzin nadingin zinhuai paitak asak uh gamtuamtuam lakpan Top Countries, Top Regions, Top Cities, Best Value cihbang in teelkhiatna neizelzel uhhi.\n2017 kumsung gamtuamtuam lakpan in “Top 10 Countries” teelkhia uh a, tua lakah Myanmar zong kihelsak uhhi. Lonely Planet te genkhiatna ah Myanmar pen buaina teng vengta cih hilozaw a, ahi zongin lampiman Right Direction hongtawnta ahih manin, Southeast Asia gamsungah Tourists te zinnopna gamkhat hita hi ci’n genkhia uhhi.\nLonely Planet te’n 2017 kumsung leitung gamtuamtuam lakpan Top Countries, Top Regions, Top Cities, Best Value cihbang in ateelkhiat te uh anuai abang ahihi.\nLonely Planet’s Top Ten Countries 2017:\nLonely Planet’s Top 10 Regions 2017:\nLonely Planet’s Top Ten Cities 2017:\nLonely Planet’s Best Value 2017:\nMyanmar Ministry of Hotels and Tourism inzong 2016 sung Kawlgam sungah gamdangmi khualzin ahawh pen abeisa kumte sangin tamzaw ci pulakkhia uhhi.\n2015 kumin gamdangmi khualzin Foreign Visitors pen 306,432 in ki ciamteh hi. 2016 kum ciangin 385,031 bang hito ahih manin, Percentage tawh aki tuakciangin abeisakum sangin 25% bang khualzinmi tamzaw hi.\nRelated: Tourism: Mandalay ah gamdangmi khualzin tamsemsem ~ ZD\nAhi zongin Kawlgam sungah gamdangmi khualzin tampi aluttheih nadingin “Myanmar’s Tourism Industry” akhantoh nadingin Destination Managements, Human Resources Trainings, Transportation cihte ahoih mahmahding kisamlai kici hi.\nTourism pen gamdang sumlut nadingin ahoih mahmahkhat hi a, Tourism Industry ahoihmahmah gamte pen khangto mahmahpah uhhi. ZD Sawltak #zomidaily\nPrevious: USA ah phalna omlo in Sazuk abeng Kawlgammi 4 kiman\nNext: Malaysia kumpi in North Korean Ambassador pa agampan hawlkhia ~ ZD


url: =Cihtakna le hangsanna ~ Lian Tuang :: ZOMI DAILY\nposted on 5 April 2018 at 8:40 pm Lomkholna: Liantuang, News, Zomi\n“Ka sih leh zong a si hi zaw ning. Bumleh ding cih peuhmah ngaihsun in nei kei un. Gen in zong nei nawn kei un. Leitungah a nungta suak ding kuamah om tuan lo hi. Damna le hauhna peuh deih manin Pasian le amah na upna uh khahsuah kei un. Pasian muang in thungen zaw un. Bangmah lung himawh kei un.”\nHih kammal pen ka nu ong nusiatma kha khat hun lai pawlin ka pa le ko unauteng tung ong kam vaikhak ahi hi.\n2013 kum bei kuan lam a kipan ka nu pen cina luna ahih loh hangin a ankam lim mel lo hi. Tedim le kawlpi zoto le clinic te ah kilak kawikawi hi. Ahih hangin natna gil mu loin in kha khat kha nih ai zatui nek ding tawh ka ciah zel uhi.\nAn duh loin kiam semsem ahih manin siavuan siamah zong a bantakin lakin ka sin kawikawi uh hi.\nKa kilah nunung penna Siavuan siamate in ong vel phapha uh a, “Na gilpi um pen hoih het kei in amanlang theithei in zangkong akl Mandalay ah va kilak suk un” ong ci hiau hi.\nSiavuan pan ka nu kiangah nu aw a pualam ah na ngak pak in na tapa tawh I kibawlzia ding ong kivaikha nung ci in ka nu pusuak sak masa hi. Tua khit ciangin kei kiangah lawm aw I nu pen a gilpi seh thum suah seh nih kisia tawh kibang hi, a kibawl hangin kha 6 sung khawngbek nungta zo lai ding hi. Tua ahih manin a lungnop theihtheihna dingin hanciam mai in ong ci mawk hi.\nCihna ding theilo, lungsim bei in damdam ka pusuak khia hi. Kongkhak gei ah ka nu na ding khinkhian hi. Ka pusuah ciangin ka maitang le ka mittang en gige in siavuan pan bang ong gen hiam, damzo lai in teh ong ci hi lo hiam ci in ong dong samsam hi. Ka khitui a luanloh nading le ka maipuakzia a kikhel lohna ding ka hanciam tentan hi. Gen lel ding ka hiam gen nailo ding ka hiam cih khentat hak ka sa peuh mahmah hi.\nBangmah mu lo\nLametna lianpi tawh ong en gige ka nu mittang ka pelhnop manleh ka thugen ding ka ngaihsun nop manin zato laite a kim hiam ci in ka khut sunga ka tawiteng ka phek buambuam hi. Mangngilh khat a nei bangin ka kimanlah sak pong hi.\nZangkong na pai ding uh ong deihsak ing, ong ci ei ka ci mai hi.\nGilpi cancer hi a ki at hangin kilamdang lo ding dinmun ahih hangin ka nu ki at nuam ahih manin Zangkong ah ka ki at veve uhi. Tua khit ciangin tampi nuam tuam in ka naute om na Singapore nangawn ah va zin zo kik hi. Ahi zongin kha 4 kha 5 na khawngciangin ong kiam dandan hi.\nOng kiveh ziahziah\nTua bangin ong kiam mahmah ciangin mun tuamtuam pan nat veh kitawlnga loin ka inn sung uh ah lengla dim zihziah den hi. Ka nu nek ding aktui aktak ban ah ama duh theih ding atuamtuam ong kipuakpuak mai hi. Sak pan khang pan zatui zaha zong a hoihnono zong ong kipuakpuak hi.\nLung himawhna kibehlap\nTua kawmkawm in khat le nih in hih bang natna I sinkhak sese pen khuamial nasepna khat tuak kha sin kha hi ve ni aw, bumleng ailing khawng zong om veve ahi ci in ong kihem gen zel hi. Pasian kiang thungen ngen leng hi lo dia. Pasian gelna bangbang hi lo dia ci in ka dawng zel uh hi.\nKhentat ding hun\nAsawtsawt ciangin ong kibum ahih manin bumleh limlim un, Na nu uh hih bangin gimna a thuak hehpihhuai salo na hi uh hiam ci in ong kimawksak nuam liang hi.\nAtawpna ah hih tawh kisia ka nu’ lunggulhna a om bangbang in zui mai ding ka khentat uh a ka nu ngaihsutna ka dong mai uhi.\n“Nu aw hih bangin natna ginalo I sin khak pen ong kibum dan in kigen hi ven, Bumleh leng hoih kik in teh kici hi ven, nang na bangci ngaihsut a” ci in ka dong uhi.\nCihtakna le hangsanna\nKa nu in “Tua dan in kigengen mah e, na khempeuh Pasian phalna ciangciang bek a piang ding hi lel hi. Kei ong mudah in ka sih ding a ut valval liang om in um kei mai ing. Bumleh in nuntak kik sangin Pasian upna khahsuah loin ka si nuam zaw hi.\nKa sih leh zong a si hi zaw ning, bumleh ding cih peuhmah ngaihsun in nei kei un. Gen in zong nei nawn kei un. Leitungah a nungta suak ding kuamah om tuan lo hi. Damna le hauhna deih manin Pasian le amah na upna uh khahsuah kei un. Pasian muang in thungen zaw un. Bangmah lung himawh kei un.” ci in a ma ngaihsutna ong gen hi.\nTua teng khit ciangin ka pau ding uh om mel loin tawlkhat sung ka dai dide uhi. Innsung innpua dai khipkhep in a ngei a om khempeuh amau mun ciatah nehno in kikap simsim ciat hi. Ka nu zong a khitui luangin bangmah pau thei nawn lo hi. Lunglenna khasiatna teng kigawmin khitui kinulnul ciat hi.\nTute tate mailam ding\nA kidikdik a kapsimsimte husa ka melhna kawm in ka nu kiangah “Nu aw, na tunote a gol ciang bangsem leh na ut pen a” ci in ka dong leuleu hi. A khitui kawmkal pan nuihmai ding ong hanciam tantan hi. Tawlkhat khit ciangin “ka tute pen aneutung pan kipan Pasian na thei sak un. Hih sem hen ka cih ding om tuan kei, amau lunggulhna om bangbang sem sak un. Asepna abawlna khempeuh uh ah Pasian tawh nai takin a om tawntung ding deih pen ing.” ci in ong viakha hi.\nHih teng khit a sawtlua loin ka nu’n ong nusiata hi.\nKa ngaihsut kikkik ciangin ka nu thu upzia, Pasian sungah a kipziate thupi ka sa semsem hi. Upna sungah citak le hangsan ka sa mahmah hi. Lian Tuang\nPrevious: Tulaitak aminthang Australia gam paitheihna (842 & 681 Form)\nNext: Singapore pan Thailand zuanin aleng vanleng sungah Bomb om ci’n ki lauthawngsak


url: =Penang ah lamzikkan numei khat Motorcycle in nawkpai in taisan vingveng ~ ZD :: ZOMI DAILY\nPenang ah lamzikkan numei khat Motorcycle in nawkpai in taisan vingveng ~ ZD\nposted on 6 April 2017 at 10:14 pm Lomkholna: Malaysia, News, Sawltak, World\nMalaysia, Penang aom khetawh apaite lamzikpi kanna Zebra Crossing khatah Motorcycle khatin numeikhat nawkkha in taisansuak vingveng cih theStar panin kiza hi. Tua numeinu pen kum 58 aphakhin khat hi a, Penang, Pulau Tikus aom Zebra Crossing ah tuni thupiang ahihi.\nHih kinawk khakna pen agei aom mawtaw sungkhat ah akithuah CCTV panin ki Record kha citciat hi. Numeinu pen khetawh lamzikpi kantanin anawl langkhat atun madiak in ahattai mahmah Motorcycle khatin nawkkha hi. Motorcycle zong khawltuanlo in taisuaksan vingveng hi.\nMotorcycle hawlpa pen tuklo in, ahi zongin alukhu “Helmet” kiatsuak himahleh tawmnawnlo in taisuak vingveng hi.\nHih buaina Incident apianna munpen Jalan Burma akici “Burma Road” tungah tuni Thursday zingsang in thupiang ahihi. Tuasiatna munpen Pulau Tikus Police Station tawh aki maingaklian in aom hi a, Motorcycle ii taih athuakkha te innkuan in Police Report bawlpah uh cihi.\nMotorcycle ii taihkhaknu pen silo bilbel in, Penang Hospital ah kipuakpah hi. Ahi zongin gimmahmah “Critical Condition” hi ci’n a innkuanpih te khatin genkhia hi.\nHihvai tawh kizom in Pulau Tikus Assemblyman Yap Soo Huey in Penang khuasung ah khetawh lamzikpi kante “Pedestrians” ii Safety pen gina salolua ahih manin ki puahphatding genkhia hi.\nPolice te ii Statistics Record abawlna ah 2014 kumsung in Penang ah khetawh lamzikkan Pedestrians te akihelna Road Accidents pen 354 veibang piang ci uhhi. 2015 kumsung inzong khentawh lamzikkan Pedestrians te akihelna Road Accidents bekbekpen 353 veibang piangkik cihi.\nVideo etnopleh: Horrifying hit and run in Penang caught on dashcam\nMotorcycle diakdiak pen mawtaw kawm leh upmawh hetlohna munte panin hong pusuak in, hat hawlmahmah theilailai uh ahih manin, lauhuai takpi hi. Motorcycle in hong taihlupsakkhit zong tampi ki omkhin hi.\nAlso read: Malaysia, Penang ah naupang kum 3 aphapan khat Escalator tungpan kia ~ ZD\nLamzikkan Pedestrians te’nzong lampi ihkantanma in khuakhaatding leh kidop mahmahding thupi hi. ZD Sawltak #zomidaily\nPrevious: US Florida ah naupang donlohna “Child Neglect” tawh Vung Deih Nuam kiman ~ ZD\nNext: Philippines gamsung ah Bomb asukkhapsawm IS mizat mi 2 kiman ~ ZD\nNaungek suakcil anungtalai in ninbung sungah kipai, miksi in dehgawp


url: =ZAM Thupuak :: 01 Jul 18 (UNHCR ah lungphona kinei) :: ZOMI DAILY\nposted on 30 June 2018 at 4:43 pm Lomkholna: Malaysia, News, Refugee, ZAM, Zomi\nUNHCR ZUMPI MAI AH LUNGPHONA KINEI :: 29 June 2018 (Friday) ni-in UNHCR ah Chin State pan hong pai gambel mite in UNHCR te in Human Right palsat in hong deidan bawlna te hangin lungkim lohnate kipulak khia hi.nai 9:00AM in kituah na ding mun ahi Jalan Sungai Besi ah kituah in ZAM pan bus khat leh mini Bus khat, ACR pan Bus 2, DAI, CRC, FRO te pan Bus khat tek tawh adim in UNHCR zum kizuan to a, 10:00AM – 11-00AM sungin zum mai ah kigual in dai tak in lungphona kinei a, ih statement zong UNHCR ulian te leh Media te tungah ki-ap hi.\nMalaysia gamsung aom Chin State bup gambel kipawlna ICC makai te leh UNHCR makaipi te ki muhkhopna kinei zom suak to a, tua sungah UNHCR Representative Richard Towle in\nTuni in Chin State Refugee makai te ii Statement pen ka ngahkhin a, na ngetna te uhzong akilawm akituak ngetna ahihi. Statement sunga thu pawlkhat tepen keimahmah Malaysia katunzawh akipan tunidongmah Chin State Refugee te adingin lawptak in kasepsep te uh ahihi. UNCRH Malaysia nasem te’n Chin State Refugee te tungah deihsakdiak in hoihtak in kong vaihawmsak uhpen kum 13 sungbang alut hita hi. Chin State Refugee bekbekzong akigawm in 80,000 valbang gamthumna ah kipuak khinta hi. Chin State Refugee te tungah 100% dekphial in ahoihthei penpen in hongki vaihawmsak hi. Hihbang konggen ciangin ka nasep uh hongki sialnuam kahikei hi. Tua nasep tepen kasepding mahuh ahihi. Chin State Refugee Community tezong kahihtheihtawp un kong panpih uhhi. Tua hi in, tuni lungphona naneihna uh ngimna leh ngetna tepen ka zanuam hi.\nChin State Refugee te innlam zuatding kithawi nadingin ahun kha (18) sungbek nongpiak uhpen tomlua mahmah hi. Tuaban ah Myanmar gamsungzong gamvai lungmuanhuai omlo, daihna taktak omnailo ahih manin, ahih theihleh 2020 Myanmar Election amansiangdong hong sottosak theile uhcin cih konggen uhhi.\nChin State Refugee sungpan gamthumna paitheih nadingin aki vaihawmkhinsa te pelhlo in gamthumna nong puaksak teitei nadingun kongngen uhhi.\nGamthumna puaksakvai tawh kisai in 2014 kumpanin Fraud Case vai hong om a, mi 6000 bang Fraud Case ahihlam kimukhia hi. Tuahangin gamthumna ahi USA kumpi in UNHCR te gamthumna apuakzia pen hong muang nawnvetlo uhhi.\nAustralia kumpi te’nzong UNHCR ii Registration bawlzia, Card piakzia pen akhial tamlua mahmah hi ci’n hong mawhsak uhhi. Tuateng hangin Refugee lakding zong pen kihtakbawl uhhi. Tuahunlai in Community makaite leh UNHCR ii thanemna hangin leitung ah ki maimialtuam mahmah hi. Tu’nzong USA kumpi in Refugee bangzah honglaksakding cihpen amau khentatding himawk ahih manin genkhiat hamsa mahmah hi. Azenzen in USA kumpi in Chin State Refugee mi 5000 hongpuak un aci hileh kolampan in apuak dingin aki gingsain aomden kahi uhhi. Tua ahih manin nozong gamthumna ah atungsa na mipihte tungah huhna ngenkawikawi unla, kumpi thunei te tungah thuumna hongneihsak uh hileh kikhelna khatpeuhzong om thei khading hi. Gamthumna puakding in aki vaihawmkhinsa tezong atuntheih nadingun ka hanciamding uhhi.\nRefugee ala gamkhempeuh ahi USA, Australia, Canada, Japan cihte tungah ki zasakkhin hi. Ahi zongin Australia leh USA te’n mihing khatlekhat ki hehpihna Humanitarian Ground tawh Embassy panin ngetna kibawl sak theilaiding uhhi. Tuatezong amau ii Refugee gambel ahihna agenkhiatzia tungtawnbek in thu khentatna ki bawlsak dinghi.\nRefugee in aki ciamtehsa te sungpanin amauthu tawh innlam aciahnuam aomleh UNHCR panin panpihna aom laidiam?\nTuavai pen Durable Solution kici UN huangsung aom Department te ii vaihawmna ahihi. Durable Solution Department makaipinu ahi Richael ngiatzong tulaitak Geneva ah tuavai tawh kisai in Meeting akahlaitak ahihi. Amah hong tunkik ciangin tuavaipen kikumkikleng hoih zawding hi. Kei kiangpan ahihleh piangtheiding hi ci’n kongdawnnuam hi.\nKIDAWM KAWM CIAT NI : Tulaitak pen ih omna gam kumpi thak kikhelna tawh kizui in hun paidan khat hong kikhelta hi. Tua ahihmanin ih omna ciat pan omdan, khawldan, hawhna ciahna leh vaksuk vaktohnate ah pilvang kawmsa in vakin, a kisam lopi in mawk vakvak kei zaw in. Inn kiim innpam ah minam dangte mitdonglo ding kidawmin, gamtatna ah kikhual ciatni. Kimat kihen zong hong tam semsem ahihmanin na lawmte, na pawlpi kem siate ahih kei leh na khua makai te kiangah na phone No. leh Card No. copy te uh kem sak/thei sak hamtang un. ZAM palai te, Pawlpi siate, Upate leh Khua makai te khat peuhpeuh ii phone no. ciamteh in lotngah hamtang in. 01-06-2018 ni-in Malaysia Home Affair Minister Muhyiddin Yassin in Malaysia gamsung ah thumanlo in aom nasem mi khempeuh hemkhia dingin ka khensat khin uh a, tua tawh kizui in na kasem ta ding uhhi. Nasep theih na tawh kisai in Rehiring Programme pen 30-06-2018 ni-in bei ta dinga, tua nungah hih thumanlo a om gamdang mite vai kilim pat ding cihi. Hih anuai a phone no. te hoih takin na ciamteh hamtang un. UNHRC hotline : 012 630 5060 Sia Tuang Pu : 016 254 4093, Sia Go Mang : 018 202 1216\nUNHCR zum ah interview na pai ding ciangin kigingna omlo pi in pai kei in. Interview ah khat vei na gen thu te hoihtak in kiciamteh ahih manin kilaih kik nemnu am thei nawnlo hi. Khat vei ih kiciat lohna hangin mailam tampi kikhak suak thei hi. Tua ahih manin zum ah interview ding nalut ma-in nathute hoihtak kigingkhol inla na kiging dan ding natheih kei leh ZAM zum ah hong pai in.\nRev. Bro. Peter Sian Deih Thang leh Catechist Micheal Kang Ngaih Lian te Malaysia hong zin sungin ZAM zum ah hong hawhin Zomite ading thungetsakna leh thapiak na hongnei a kilungdam mahmah hi. Topa’n thupha hong piak sakin ama min adingin hong zang semsem tahen.\nTonzang Township Baptist Association -TTBA ah General Secretary a sem Rev. Thang Suan Kim leh Vialnang Memorial Baptist Church-VMBC pan Pastor Do Sian Thang te Malaysia hong zin sungin ZAM zum ah hong hawhin Zomite ading thungetsakna leh thapiak na hong nei a kilungdam mahmah hi. Topa’n thupha hong piak sakin ama min adingin hong zang semsem tahen.\nDAHPIH NA : Sanggam Kachin te Nu Bawk Htoi Hpauyam (Kum 57) in damlohna tawh Ampang zato pan in 24 June 2018 ni-in hong nusia a, 27 June 2018 ni-in Sungai Buloh han ah kivui thei hi. A dah akap te tawh kibangin ZAM/ZSM pan in dahpihna ih pulak khia hi. Topa’n adah akap khempeuh hong hehnem tahen.\nMYANMAR REFUGEE WOMEN IN MALAYSIA KI PHUAN : Kawlgam pan in haksatna tuamtuam tawh Malaysia gam ah gambel in a om numei te kipawl khawm in nasep khop ding lunggulhna tawh Myanmar Refugee Women in Malaysia pen Kawlgam pan hong pai gambel mite kipawlna Community 8 tawh 28 June 2018 (Thursday) ni-in kiphuan khia hi.\n1. Vung Khawm Luan 11. Lian Sian Nuam\n2. Ciin Sian Khawl 12. Man Sian Lun\n3. Niang Man Dim 13. Mang Sian Huai\n4. Thang Saan Paal 14. Kham Do Cing\n5. Piang Suan Dam 15. Sang Pi\n6. Piang Lun Cing 16. Mungpi\n7. Nang Kap Tuang 17. Cing Tawi Lun\n8. Dim Sian Len 18. Mang Khan Cing\n9. Nang Khat Thang 19. Gin Cin Khai\n10. Go San Nuam\n1. Cing Sian Muang (Kapteel) ACTS\n2. Langh Deih Hau (Kapteel) ACTS\n1. Ma Mang 4. Sian Muan Cing\n2. Niang Don Lian 5. Zaw Zaw Aung\n3. Ciin San Kim 6. Thu Thu te Pandan Indah 9898 sai pan Oparasi tawh kiman in a vai teng UNHCR zum leh Immigration zum ah kibuai pih hi.\n1. Pa Tha Piang te innkuan (Tuithang) RM50 Panpihna hongpia khempeuh tungah genzawhloh lungdamna lianpi ZAM pan kong tangko uhhi. Hi danin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hong pia tahen.\nPrevious: Zomi te leh Egypt ~ Tg. Kham Khual\nNext: A khangto ding mite’ lungsim puakzia leh nasep zia ~ Khup Lian Thang


url: =Tulaai Leitung Thuthang Tuamtuam Updates March 02,2014\n· Ukraine gam khenkhat Russia gaalkaapte in March 2,2014 ni in ukcip ngawngaw ta uhhi. Tu lian in Ukraine gam sung ah Russia gaalkaap 15,000 vaal om hi ci in Predient Obama in tuni in genkhia hi. March 1,2014 ni in President Obama in Phone tawh Russia President Putin minutes 90 sung hopih a, Manlang tak a Russia gaalkaapte Ukraine gam pan lakkhiat ding gen himah leh Putin I Russia mite bitnading Russia gaalkaap te khutsung ah om cihsan ziau hi. Ukraine gaalkaao pawlzong tamlua lawmlawm himah leh si le naang a daalzawhna ding in gaalhuh pawlkhat kisapbeh in kinaak ginmahmah ung ci in Defense Minister ten-genkhia uhhi.\n· Russia te in hibang in agamtat na uh NATO, G8-G7 te in nasiatak in khaam uh himah leh Russia te in thudon kilkel lo ahihman in March2,2014 ni n Pope Francis in St Peter Mungsiangtho pan Hih Ukraine gam vaai Asian theihnading in leitung bup makaaite kikum khawm in vaai ahawmloh phamawh agenkhit phet asawtlo in President Obama in German PM Angela Merkel, Britain PM David Cameron, Poland President Bronislaw Komorowski te phone tawh hopih pah zangzang in nasepzia ding kikum khawm uhhi.\n· Russia gaal Tembaw pi te abanban in Kiev khuapi ah ongkhawlto detdet ta ahihman in Ukraine gaalkaap te leh mipi ten patau mahmah ban ah leitung bup phial zong kibuai mahmah ahihi.\n· Pakistan gam khuapi Islamabad khuapi sunga om District court pi maai ah migilo te in march 2,2014 ni in nasiatak in bomb puakham sak uh ahihman in mi 11 sipah in mi 24 liam hi ci in Pakisatan palikte in taangkokhia uhhi. Kua pawl nasepna cih kikantel zonaailo cih genbeh hi.\n· Libya gam Tripoli khuapi sung a aom General National Congress zumpi kumitung lungkimlo mipi te in March 2,2014 ni in sim uh ahihman in Libya gam Parliament zalian Upa nihte thautawh kikaap kha in naakliam mahmah uhhi.\n· Australia gam Queensland saklam a om Moondarra kici bualsung ah March 2,2014 ni in Pi 10 asauding Guulpi khat leh Awlee pi khat suntha paai nasia tak in ki Zobuan uha, Guulpi in zo ahihman in Mualtung ah kahpih in ne hi ci in akiim akiang a omte in video azaihsa uhtawh BBC tung ah genkhia uhhi.\n· South Korea te leh US gaalkaap te in kipawlkhawm gaaldokhopna abawlsung un North Korea te in lauphawnna in March 2,2014 ni sungbekbek in anaaikaapna Thaupi nihvei mawklot uhhi ci in South Korea makaai te in genkhia uhhi.\nTulaai Leitung Thuthang Tuamtuam Pasian in kum khat leh kha 2 ongkalsuanpih ta ahihman in Pasian min kaphat masa hi. Mipawlkhat te in hun ngahman, mindeihman leh cimphawng peuh a, laaigelh in ong ngaihsun oma, ahizong in mi tampi mah in nongsimsak tha nongpiak man un lungdamna lianpi kongpulaakkhia hi.\nHih Thuthang banghaang in ongpiangkhia\nLeitung mihing te lak ah 98% te I atheihnop peenpeen thu in Thuthang ahihi ci in mipil te in genkhia uhhi. Tuamah bang in Tuni ciang Zomi ka kiho pih masaksak in bangthu lamdang om cih hikinken ahihman in Zomi atam theithei muhding in Tulian a leitung thuthang kihawmkhia zoleh cih ngimna tawh ongpiangkhia ahihi.\n1. Zolaai puahzawh zuunzawh nading & Mipin Zolaai atheih seemseem nading\n2. Hun tomno sung in Zomi te in Leitung thuthang kimtak a ngahkim ,theihkim zakkim nading\n3. Thuthak mantak a theihtel nading leh Mipi tung laaisim nopna, gam,minam itna akhan nading\nBeina tawh kisai\nNikhat nai 2-3 sung hunbei tawntung in kaalkhat ni 6-7 Thuthang nasepna kinei tawntung hi.\nRFA Burmese, VOA Burmese, Irrawaddy Burmese, BBC English, CNN English, AFP English, The New York Times English, Chinland Guardian English, Bangkok Post English\nPrivate Volunteer News Agency


url: =Withdrawal from Amyotha Hluttaw Candidate ~ Peter Suante :: ZOMI DAILY\nposted on 12 July 2020 at 6:19 pm Lomkholna: News, Politics, ZNDP, Zomi\nZNDP EC-te in “Peter aw, Tedim Amyotha Hluttaw palai dingin nong ding zo diam?” ci’n nimit 15 June 2020 in hopihna hongnei hi. Lawplua kahimanin thu tampi ngaihsun lo-in kana sangzeu hi. Thu tampi kangaihsut kikik ciangin palai sepsawmna pan khelkik ding hoih kasa hi. Ahangin anuai-a thuteng hi.\n1). Zogam Zomi makaihna ah limlah makaihpen thupi kasa mahmah hi. “Keicih bangin sem unla keisep bangin gamta kei un” cih hilo in, a makai mipa/nu limlim pen mipi i ettehtak lungsim le gamtat neih thupi kasa hi. Etkakdingin: khat vei nupi khat in Mahatma Gandhi khiangah a tapa cithum mawk neknek hong hilhsakin ci’n huhna nagen hi. Gandhi in kalkhat hun hongpia in ci’n genbeh a, kalkhat a cihzawh ciangin naupangpa khiangah cithum mawknekding deihsaklohna genpan hi.\nNupi nu-in, “Banghangin hih thuhilhding leltak kalkhat hunla na hiam?” adot leh Gandhi-in “Kei mahmah in tuabang gamtatzia pan ka kikhel masak kul hi” ci’n na dawng hi (Ciaptehding: a thumalkim in tel nawnlo hi’ng). Tuahi-in Zogam Zomite limlah makaih nading kei le kei in ka lungsim puakzia le gamtatzia te ahoihlamin hong puahpha masa nuam ing. Hih limlah makaihna tungtang ah ka laigil mahmah thu pawlkhat om hi.\nTuate lakah khatin kitelding naiciangin Zogam Zomi ci-in khua khawngah hong kivaksak in, kitelkhitciang hong dawkmel nawnlo cihte, Kawlpi maw, Zangkong maw ama innpan Zogam Zomi min suangin khasum sang cihte ahi hi. Kei mimal lunggulh in Zogam a dingin palai semdingte pen Zogam mahah tenggiat in mipi i nisim nuntakna ah amah mimal mahmah akihelzo khat ahiding thupi kasa hi.\nZogam pualam panin Zogam Zomi aa ding semnuamte-in Zogam palai sepsese kul kasa kei hi. I omnatek panin septheih le sepding tampi om hi. Ami mahmah Zogam sungah teng lo napi-in Za le Min siksanin Zogam palai dinsawmna pen “I mipite khiangah Zogam palai nasuahnop leh Zogam pua ah keibangin pusuak inla kitel dingciang min piazeu lecin akl Zogam mipite nisim nuntakna telkul sese kei, Min le Za neipeuh lecin hong kitel inteh” cih limlah pianuam i hiam cih ka kidong hi.\nMin le Za (degree) siksanin Zogam min suanga khasum sanding lampi zonna pen dik kasakei hi. Tua bangin Zogam sungah teng ngeilo napi in Zogam palai suahding pen athudik hilo kasa hi. Etkakdingah: US kumpi asuakdingte US gammi bek hilo in US gam sungah a tawmpen kum 14 teng hamtangding cih thukhun pen a mawkna akibawl hilo hi. Ka zattak mahmah Isreal makaipi David Ben-Gurion pen Poland gamah asuak mi hi. Ahihangin Isreal gam a piansakna dingin amahmah tua Palestine gamah vapai-a lokhol nasemte tawh nungta khawmin va makaih hi.\nTua hi-in i mipi i makaihnop leh i mipi tawh a nungta khawmzo mi – mipite kilakah mipitawh sakhatin a gamtazo mi- thupi kasa hi. Zogam sungah omlote in Zogam Zomi aa dingin semtheikei hi kacihna hituanlo hi. Isreal suahtakna ahanciam laipekpan tunidongciang Isreal gampua-a om Jew mite-in amau omna muntek pan Isreal gam ading amapannate uh thupi le kisam mahmah hi. Ahihangin Isreal gammi hilo le gamah tenglo khatpen Jewmi hita ci-in Isreal te ii kitelna ah kihelcih hitheilo hi.\nTua hi-in, kei pen Zomi hitamahleng, Zogam sungah tengmi lah hilo a, i mipite i nisim nuntak khuasatna ah kihelzo nailo mi kahimanin i mipite i palai sepding ka kilawmkei hi. Tuahi-in Zogam palai dingpen Zogam sung mahah khuasatzo hileh kadeih hi. Zomi ka-it taktak leh Zogam palai sepsese kullo-a ka tunna omna munpan sepding tampi om hi. Zogam palai pen Zogam pan hileh hoihsa kahimanin Zogam sungah khua satzo nailo kei-in Zogam palai sepsawmna pan kikhelding kakhensat hi.\n2). ZNDP EC te-in kei hong hopih lai-in bang siksanin hongtel hiam cih mipi in theikhalo hi. ZNDP makaite tawh kakitheihman peuh, Min le Za peuh, hang hithei hi. Zogam palaiding khat pen Party EC 4-5 khawngin tuadanin naihuaisim te telziu cihpen limlah makaihhoih hihetlo hi.\nTua hi-in, Zogam palai dingpen party i gimna le matupte tawh kituakin party member tengin vote tawh telding thupi hi. Tuabangin party member teng ii vote tawh telkhiat hilo kahimanin ka Palai sepsawmna pen mipi thukimpihna omlo kasa hi. Keimunah palai semdingpen party member-te lungdeih (EC tengbek hilo) hong hih ding kadeih hi.\nBehlapna: Tuciangciang ZNDP palaiding te lakah numei khatbek ompan hi. Zogam le Zomi sungpen awkaih tuamtuam le Numei Pasal tan kikima i khankhawm theihding thupi kasa hi. Singno lopa bekzong tan kikima hong khankhiatpen i lokhawh lawhcing hi ci-in kiciamteha, zong etlawm mahmah hi.\nNamkhat bek khangkhia in adangte hudepcip cihpen lokhawh singnosuan lawhcing kicilo hi. Tua hi-in, ZNDP i palai dingte telna ah EC-te le party member-te in Numei Pasal, Awkaih tuamtuamte sungpan kikimhel le tan kikim dimdiam dingin hong ngaihsunpha mahmah un ci-in kong thumnuam hi. Itna tawh, Peter Suante\nPrevious: A tamzaw thukimna ~ Lian Tuang\nNext: Ambulance leinading sum ngahna


url: =ZBC Tangthu ~ Rev. Khoi Lam Thang :: ZOMI DAILY\nZBC Tangthu ~ Rev. Khoi Lam Thang\nposted on 29 June 2016 at 4:37 pm Lomkholna: Article, Biakna, Khoilamthang\nZBC piankhiatna: 1899 in Carsonte Zogam hong tung a, 1953 kum in ZBC piang hi. 1948 kum a piang HBA, FBA, leh TBA kigawm ZBC kici ahi hi. Hih bangin Association thum a pian ma in Zogam bup a om Baptist Pawlpi khempeuh “All Chin-Hills Baptist Association” kici hi. 1919-1938 ciang Cope topa vaihawm “Tedim Kam Thu kizakna lai” zong “Chin Hills News” kici hi. 1940 kiim India gam sanggamte in zong “Mizo” a kicih hun pawl a kipan in “Chin” sangin “Zo” tawh kiminlawh ding ngaihsutna hong laang hi.\nRev ST Hau Go US pan hong ciah ciangin Zogam pawlpite dinmun sangmangte in hong puahphat nop hun tawh kituak a, HBA, FBA lah TBA teng kipawlna khat neih ding hong gel uh hi. Tua vaihawmna a tangtun na dingin ZBC hong piang hi. Mi pawlkhatte in Sia Hau Go makaih ahih manin “Zomi” min a pua hi ci in mawhsak uh hi. Hih hun lai pek a kipan in min thu bek hi lo a, sum thu leh a dangdang ah zong khat le khat kigimneihna kinopmawhna khaici kipanpan khin hi.\nCCOC kipatma ciang: Sangmang Johnson bangin zong “Chin” mah ci viuveu hi leh kilawm hi. ZBC makaihna nuai ah Lai Siangtho sang kiphuan a, Zomi Baptist Bible School kici pen a masa pen certificate piak ding ciangin (1959)alaidal tungah “Chin Baptist Bible School” ci in Johnson in gel hi. Rev Kam Khaw Thang in nasia tak in thalnial ngei hi. Zomi te a phualphual ah biakna lam i kimakaihzia kibang lo hi.\nFalam gam Khalkha gam ah Pasian leh Pasian nasemte zahtakbawl in thupisim uh a, Tedim gam ah Pasian nasemte pen kithupisim khollo in maineu uh hi. Tua ahih amnin mipil misiam a khangmasasa in Pasian nasep ding sangin kumpi nasep ding sumzon ding hanciam zaw uh hi. I lawm dangte in Tan 10 ong, BA, B.Sc ngahte mah biakna lam ah na kipia uh a, Zogam ki makaihna ah dinmun kician hong nei hi.\n1980 masiah ciangciang Tedim mite lak ah Tan 10 ong leh Graduate khin sa Lai Siangtho sang kah tawm mahmah a, a om sunsun ZBC, MBC, MCC dongah na kihel uh hi. Tedim mite in makai haksatna (Leadership crisis) phukha hi hang. Tua kawmkal ah TBA sung pan ZBA leh SRBA inntuan hi. Tuiphum pawlpi nusia in Thang Za Kam, EBC, AG, UPC… te piang hi.\nHih bang a minam sung kitapzan ngiingei nate ah thudam leh thunamtui tawh kikhen liailiai na om khol hi. Thang Za Kam pawlpi tawh kikhen ding lai in ZBC pan a lemtuah ding hong pai makaite in “No Tedimte na haksatna uh pen Surgical method na zat luat man uh hi” hong ci kici hi. Nengno a na khat kheisuk ding a ling lakhia ding cih lungpuak nei hi hang.\nCCOC pan 1995 ciang: 1983 ciangin CCOC hong piang hi. CCOC min ngiat pen “Chin” min dinpihna khat in kimu hi. Ahih hangin Tedim lamte in nasia takin mapang a, CCOC ading in a simasa Cin Khaw Thawn Tedim mite mah ahi hi. Asi 7 lak ah 5 in Tedim mite hi. Piakkhiatna ah zong a hanciampente hi. Hih bang hun laitak in ZBC makaihna nuai ah sumzat zia, makaihzia a kipan thu tuamtuam ah Tedim mi makaite teltheihloh thu, mawhsakna, etkhialhna hong khang semsem hi.\nHih hun sung mah in ZBC structure et phat kikna ding nakpi tak in ZBC EC ciangah kikum den uh hi. Khalkha lamte in ZBC pan paikhiat ding hanciam ngei hi. ZBC mahmah MBC tawh kizom lo in BWA tawh kizop ding ciang makaite ngaihsutna thusim ah om ngei hi. Ni khat ni ciang kihen kul veve ding ahih ciangin “kampau-language” bulphuh a kikhen zaw ding maw “gam le lei-geography” bulphuh a kikhen zaw ding cih pen thulu lianpi hong suak a, a tawp ma ah ZBC Trienial in a khensat ding ciang tun uh hi.\n1995 Khuasak thupiang Khuasak ah 1995 kum in ZBC Trienial tung a, tua sung ah ZBC pen khang tawntung kikhen lo ding cih vekpi lungkim in khensat uhhi. Tua thu khensatna khit ciangin “kitelna” om hi. ZBC GS dingin Rev. Dr. Chum Awi a ki norminate khinsa ahi hi. Tedim lamte ngaihsut na ah tutung pen ei Tedim lamte GS sep hun ahih manin GS post hong piak uh leh ZBC tawh kipawl lai ding, hong piak kei uh leh ZBC pan paikhia ding cih vaihawmna tawh England a sangkah kim lai Rev. Thawng Khan Cin kisam a, GS kidemsak hi. Kilel hi. (ZBC GS ding a kitel Rev. Dr Chum Awi in kum khat zong sem manlo in gamdangah hong zinsan a, KVBA GS ding a kitel Rev. Tuang Khan Kap in vaihaksapi sung GS sem hi.)GS a kingah loh ciangin Khuasak khua ZBC Trienial kikhoppi sung mah ah Tedim lam teng kituam kup pah uh a, ZBC pan paikhaitna ding vaihawm uh hi.\nTuate sung ah TBA, TTBA, KZBA, TVBA, ZBA teng kihela, SRBA in a mau leitang tung a thu kivaihawm laitak ahih na hang tawh kikhen ding thu pompih zolo uh hi. ZBA te a sawt lo in ZBC mah ah kileh kik uh hi. TBA tangmite inn a tun kik uh ciangin mipi lungkim lo ahih manin a pai khiate lah pawm nawn lo, ZBC ah lah ciah kik lo in tangdin uh hi. A paikhia te in “ZBC sung sum leh paaizat na ah hong muang zo kei ung” cih siksan bulpi in nei uh hi. Hih thu teng a pian ciangin ZBC in commission a dawldawl seh in haksatnate lem napi 1998 kumthum cin kik dong kigawm kik ding ciang tun zolo hi.\nA paikhia te in ZBCM min pua uh a, Kawlpi ah kiphual uh hi. ZBC tung ah inntuan nang thu dam tawh a nget uh hangin lawhcing lo hi. ZBC in a paikhia te kiang ah vok go in a khaam kawikawi hangin zong a phattuamna om nawn lo hi. Tua kawmkal ah Tedim mi sung (a diakdiak in TBA sung ah) ‘C’ leh ‘M’ thu hangin zum kong mang kong kitun, u leh nau ki nopmawh, sisan naisan luanna pianghi.\nTBA in thudot (Patron) dingin a seh uh Rev. Dr. Pau Khan En, Rev. Dr Kam Khaw Thang, Rev. Dr. Do Sian Thang leh Rev. Smith Ngul Za Thawng te tawh kimuh na zong om zelzel hi. Tedim kampau sia khempeuhh kimuhkhopna zong kibawl hi. ZCLS makaihna tawh consultation zong kisam hi. Ahih hangin thudot te in “ZBC ah ciah kik ding” hi kinken a, ZBCM makaite in “Ciahkik lo ding mainawt ding” hi den hi. Tua bangin TTBA, TVBA, leh KZBA in ZBCM mintawh “ngal hapaksa tum kik kei” ci in mainawt suak uh hi. TBA tangdin gige hi.\nTBA sung pan in Mualbeem khawk te in TAB ci in Association thak kipan uh a 1999 Trienial ah ZBC tawh kizom uh hi. 1998 Trienial khit ZBC triennial in MBC ah hih thu haksa a puak toh dingin a kigen hangin EC leh ap kik hi. 1999 kum ciangin MBC tun pan uh hi. MBC GS pen Rev. Saw Mar Gay Gyi leh Rev. Simon Pau Khan En hong kilaih hun tawh kituak hi. Sia Enno makaihna tawh MBC thuhaksa lemtuah pawl in Khamtung gam ah hong kuan uh hi.\nZBCM tawh bangmah vaihawm kha nawnlo uh hi. TBA bulphuh deuh uh ahih mah bangin TBA in zong “ZBCM pai ding lah lung kim khin zo kei ung. ZBC ciah kik ding lah lungkim khin zo kei ung, MBC nuai ah Baptist innkuan sun pan lah taikhia het kei nung” a cih ciangin MBC in TBA mailam ding ngaihsutsak hi. MBC, TBA leh ZBC makaite kimu uh a, TBA mailam ding a gel na uh a (1) TBA pen Association 3 kisuah ding a, Convention in a din theih nang kithawi ding. (2) Tua hun sung ZBC ah kipawlna sum khia ding a, ZBC kum 50 cin zong bawl khawm ding. (3) ZBC in zong TBA mailam ding a hoih pen in vaihawmsak ding (4) hi bang laklawh hun sung MBC in TBA akisam bangin vaan ding cih ahi hi. Hih vaihawm na mah bangin MBC in TBC a van zawhzah in van hi.\nTBA zong Association thum kisuah a (1) Northern Tedim Baptist Association, Tedim (central) Baptist Association leh Southern Tedim Baptist Association kici hi. Tua teng ki gawm leuleu in Tedim Baptist Convention dingin vaihawm (form-up) uh hi. Hih thu 2001 ZBC Trienial Hnaring ah kigen hi. MBC pan Sia Enno leh Sia Authur Kolay, leh TBA makaite zong hong pai hi. ZBC triennial delegate in TBA te convention a suah theih nang MBC tungah puaktoh dingin lungkimna pia zo lo hi. Tua bangin dinmun a kisawn toto pen 2003 ZBC EC in ZBC kum 50 cin Jubilee tawh kituak in thukimpih na a pia ahi hi. Mai lam ah TBC pen MBC in a kipsak nang ZBC in thukimpih ta hi.\nHih pen MBC kalsuanzia lam man a tawn ahi hi. MBC in a pia taktak diam cih om lai hi. Ol no tak in piaziau lel thei ding a, zong pialo thei ek ding hi. Banghang hiam cih leh ei phut bang buaina Shan gam Kachin gamte ah om kawikawi a, MBC in aktui kitam ding bang a a dop kingkiang laitak” ahi hi. Tua ban ah MBC Kumnih cin khawmpi bek in Convention kipsakna a pia thei ding hi a, tu kum January kha sung Myitkyina khua ah tua khawmpi kibawl ahih manin tu zawh kum 2 sung sawt thei lai ding cih lamet om lailai hi. 1953 lai a TBA teng i kipawl khawm thei tam! !948 kum in a piang TBA pen 1953 kum in ZBC a piangsak suangthuthum lak ah khat ahi hi. Kum 50 sung ah convention 3 leh Associaiton 15 a kipha ta suak hi.\n1. Tedim Baptist Convention (1) Northern Tedim Baptist Association, (2) Tedim (Central) Baptist Association (3) Southern Tedim Baptist Association 2. Zomi Baptist Convention sung ah (4) Zo Baptist Association piang hi. (5) Siyin Region Baptist Association piang hi. (6) Kalay Valley Baptist Association (7) Tamu Kabaw valley Baptist Association (8) Kuki Baptist Association (9) Tedim Association of Baptist 3. Zomi Baptist Convention of Myanmar sungah (10) Tonzang Township Baptist Association (11) Kalay Zomi Baptist Association (12) Tamu Baptist Association (13) Zanggam Baptist Association (14) Gungal Baptist Association (?) (15) Cikha Baptist Associatioan (?) *(?) nih pen ka thu nung zak hi a, a min bulhdan khawng tel siang lo hiing. Hih Convention thum sung a om Association 15 tengin Zomite khantoh nading leh phattuam na ding vaihawm khop theih nang kipawlna khat i vaihawm zo diam? A phamawh in ngaihsut ding thupi ta hi. A tawp dong nong simsak lungdam ing. Rev. Khoi Lam Thang (B.Th.,B.A.,M.Div.,M.A.,M.Th) General Secretary of Bible Society of Myanmar\nPrevious: Khristian Nuntak Kalsuanzia\nNext: Zomi Sonnet: Bangzah Etlawm Zogam! ~ Thawnpu\n2 July 2016 at 4:23 am\nThupi leh zaknop phial ei Sia,hih dan te nong gelh gelh kei uhleh khangthakte in bang mah thei kei ung .


url: =Zolai simbu tawh kisai ~ Ngin Khan Khual :: ZOMI DAILY\nposted on 15 August 2015 at 10:26 am Lomkholna: Article, Literature\n18-2-2010 ni-in Tedim Township Education Officer (TEO) dingin nasep ka kipan a, a sawt loin Tedim khua sung pawlpi tuamtuam pan Pasian nasemte le NGO makaite samin Zolai laisimbu bawl nading Revolving Fund neihhuai cih thu ka kuppih leh “Zolai pen sin ding thupi hi” cih sim loh ngaihsutpihna hong nei lo uh hi.\nTua ciangin thu tampi kan man nawn loin ka tapa Thang Tawi Kim Khai (Zo-lun Computer) tawh kopin Tedim, Tonzang, Cikha sung tan 4 leh anuaisiah sangnaupang phazah zui-in Tanlang Zolai simbu 3500, Tan khat bu 3500, Tan 2 bu 3500, a sumin K.2,285,000 man abat in 2010 sangkhak sungin ka bawl bibu hi. Tedim, Tonzang le Cikha uk Zogam sang teng ah sin dingin ka hanciam hi.\nKo pata in K.2,285,000 man Zolai simbu abatin ka bawl uh H Gin En Cin,DD in hong theih ciangin “Kei theih teng athei ding na hi ve vua” ci-in hong lunghihmawhpih ahih manin huhna hong zonpih leh Ciimnuai Boarder neipa Sia Kung Za Mung te innkuan in K.250,000/- hong pia ahih manin Tan 2 Zolai Simbu 850 amawkna’n kihawmkhia zo pah hi. Laibu la napi a sin lo sang tampi mah om hi. 2010-2011 laisin kum lap dinga Tonzang ka puak toh teng bang a ipip nangawn kiphel vet lo, ci hi.\n2010 kum pawlin U Chit Htwe, (IS,Hakha) in Cikha sangpi va sit a, siaten Zolai ahilhna a Diary te uh sungah a muh teh “Hih bang hiam” ci-in dong hi. Siaten “Zolai hi” acih uh ciangin zadah mahmah hi. Sang sitin a zinna peuhah tua mah etcik pah ahih manin Tonzang le Cikha ten Zolai sin ding patau phadiak uh hi.\nTedim Sangpi-ah Sayama Niang Ngaih Lun in deihsakna tawh Zopau in a hilhcian leh Chief Minister tung kitunpah a, tungsiah pan thum vei tak thu sit hi. A thum veina U Kyi Toe in 16-7-2011 ni-in sit a, ko gawpgawp hi.\n15-9-2-11 ni-in Dr Ba Maung in Hakha ah TEO te kikhopna ah tua thu mah pulak lai hi. “Kawlpau, Kawllai i theih loh manin Zomi te’n tan 10 ong zo lo hi hang” ci hi. I theih loh taktak pen Kawllai hi loin Manglai hi zaw hi. 2011 kum tan 10 laivuanna ah Tedim pan 201 in zo a, 114 in manglai mat 40 bek ngah uh hi. Kawllai bel kizo mahmah lel hi.\nSittwe University le Kyaukphyu Education College ah zong Rakhine pau zang uh hi. Kawlte a kah lo hi lo hi. Mon, Shan, Karen cihten a lai uh suakta takin sin veve uh hi.\n2010-11 Tedim ah tan 10 laivuanna en a hong pai, BEMS Aibur Siapi Kachin Siapa tawh laivai ka kikup uh leh Kachin zanggamah minam tuamtuam om ahih manin sangkhak sungin Kachin lai kasin uh a, mualtung gamah tuni dong ka hilh uh, hong ci hi. Sangah tan 2 ciang Zolai sin theih nading phalna om gige hi. UNICEF in zong “I suahpihpau pen thupi hi, laihilh nadingin hoih hi” ci hi.\nCope Topa hong bawlsak Zolai leh Zolai simbu i zun tohtoh pen theih nopin tul mawh a, tua adem zo Zolai simbu dang om nai lo hi. Tanlang pan tan 2 ciang sin peuh le’ng kicing hi. Zolai seminar bawlin Zolai simbu adangdang i bawl hangin sum bei cih bek kilawhtak ding hi. Tan 3 Tan 4 le atungsiah i zontawm theih nadingin laibu tuamtuam le Sunday School in hong dawntuah ahih man phadawm lai hi.\nCope topa hong bawlsak Zolai pen Christian Literature hi loin Zomi National Literature ahi hi. Zomi National Leterature a suah nadingin minam le pawlpi kideidanna omlo in Sangsia hangsanten tatsak loin tuni dong a hilh teitei manin Zolai hong kuang lai a, mitsiang nai lo hi. Sumlepai tawh huh ding zong a ci hi keng, thu le la tawh panpihna, phulpihna om lo ahih manin tu’n kiam hiaihiai hi.\nCope topa hong bawlsak le hong patsak a khutma ahi Zolai simbu kibawl kei leh “om lo” ci-in kisin lo, bawl taleng lah kisin tuan lo hi.\n1. Zomite’n Zolai pen i minam identity hi, ci thei lo. A ci thei ding dinmun nei kim khat in sukpoi sawm.\n2. (Amyo, Barta, Tatana) acih pen e’n vei lo, avei sunsun te’n zong zaipi mulo, tawmcik sungbek huam.\n3. Sangah time table sungah kihel nawn kei lel ci, awlmawh nawn lo.\n4. Zolai hilh teitei sangsiate pahtawina om ngei lo, hong kithupisim lo.\n5. Mikangte’ lai hi, ei lai hi kei aci ci zong om lai\n6. Tapidawte’ lai hi, ko’ Pawlpi lai hi, aci ci zong om.\n7. Zawnglua a, Zolai simbu lei zo lo.\n8. Zolai hilhna huhau tawh dongtuak le’ng hong huh ding om lo.\n9. Kawl Siapi tunna ah Zolai sin kimlai kikhawl.\n10. TBC Zolai Simbu, KVBA Zolai Simbu, tan 5 Zolai Simbu, tan 6 Zolai Simbu cih bangin huhna sum ngah zui-in lai Simbu kipawl.\n11. Theologian kimkhatten lai nasepna tawh minam hong khen.\n12. Kumpite phal loh pau lapin Zolai pen dangka zonna’n kinei,\nZogam hong tung kumpi nasem kawlte pawlkhat pen punishment om kiukiu hi. Tua bang tata in Zomite hong simmawhin Zopau le Zolai neumuh zawzek uh hi. Amau i Zolai abei zongin phamawh salo ding uh hi. Kawl siapi tunna peuhah Zolai sin kimlai kikhawl tanghial hi. Kawlgam ahih ciangin Kawlpau le Kawllai asiam mahmah Zomi, Leitung ahih ciangin Mangpau le Manglai asiam mahmah Zomi kisam hi hang.\nTunai ciangin tan 4 nuaisiah gelhsa bu (textbook) kumpi in a free-in hong pia ahih manin mailamah Zolai Simbu zuak zong hong kikham lo ding kici thei lo hi. Tuhun ciangin Pawlpi zui-in aituam Zolai simbu peuh kibawl in amau pawlsung bek ah sin cih khawng om ta hi. Biakna le pawlpi zui-in i paipai leh Zolai thei kitawm semsem ding hi.\nHih vai tawh kisai gen nop tampi om hi, ahi zongin a tawpna ah mittaw sialkhau let nong ci ta uh zongun ken’ bel Cope topa mah a cici lai hi’ng ei.\nPrevious: ZAM Thupuak :: 16 August 2015\nNext: Khutmee tawh a kigenteh nupa ki-itna (Ring finger)


url: =Vondeih Kep Ding – 118 (Dimno’ Pa) :: ZOMI DAILY\nVondeih Kep Ding – 118 (Dimno’ Pa)\nposted on 12 July 2017 at 3:47 pm Lomkholna: Article, Paukhankap\nMan kongkhakte en in ka omna leh ka omdante noptuak na cih hangin a taktak in hong gen leng, a nop nading munteng leh a hoihna, a nopcina munteng ah man kila-in kong khakzel ahih manin a nop ding tawh a kibang hi. Gam thupi, gam minthang ah om cih hangin pilna sangpi tawh nasep a kilut hi lo ahih manin khat veivei ciang i na sepna ah i lungsim a bei hun zong om thei zel veve hi.\nLametna khat in hong keem hi kei leh koikoi ah i om zong haksatna cih a bei ding hi kei!\nAfrican te paunak khat ah, “Na manlang nop leh nang guak pai in. Saupi na tun nop leh mi tawh pai khawm in,” cih khat om hi. Anlim meel lo nangawn zong ne khawm ngeingai leng lim suah se a, sem khawm in pang khawm ngeingai leng zong na khat peuhpeuh kizo baih diak se hi.\nKipawl khawm in ma i pan khopna in gualzawhna lianpi hong tun hi.\nKhatvei, kum dang tawh a kibang lo, phalbi khuadam mahmah hun khat hong tung hi. Ganging tampi tak in tua khuadam do zo lo-in si zihziah uh hi. Tua leh Sakuhte in tua thu hong thei ahih manin kipawl khawm in mun khat ah a lom in a om khop ding uh hong khensat in hong om khawm uh hi. Tua bangin hong omkhop uh ciang khuadam thuakzo tuam hina pi, a kinehna hang un khat leh khat a ling uh tawh hong kisun liam kha ngeingai uh hi. Tawl khat tua bang danin a om khit uh ciang kikhen kik ding hong vaihawm uh a, a tuam tek in amau guak hong om kik uh hi.\nKhuavot lua mahmah ahih manin khuadam thuak lah in aom na tek vuah gawnggaw in, si dingin hong kithawi ngeingai uh hi. Tua bang laitak in teel ding leh khensat ding thukhat hong nei uh hi.\n‘A ling uh tawh khat leh khat kisun liam kha ta leh khuadam thuak zawh nadingin kineh in om khawm kik zaw ding maw?\nAhih kei leh khat guak ta-in tang om in ganghing dangte mah bangin si gai zaw ding?’ cih thu hi.\nOmkhop kik ding hong teelzaw uh hi.\nKhat leh khat a ling uh tawh kisun liam mah ta leh kineh in omkhawm leh a ci lum teng uh tawh khuadam a do zawh ding lam uh hong thei-in, liam ma tawh kidim tek mah ta leh hong omkhawm kik uh hi.\nTua bang teng tawh a vot mahmah phalbi khuadam hun pen hong do zo uh hi.\nTawngno aw, mi tawh kipawl theihna i cih ciangin i duh i deih leh i tup kibang gai in, khat vei mahmah zong kam kinial in, ki phunsan ngei lo, cih hi peuh mah lo hi. Kiphun sansan in, kam kinialnial in hoih i sak dan kibang kei ta leh i kibatna teng gawmkhawm in ma i pang khopna in i kipawltheihna hi-a, tua in gualzawhna hong tun hi.\nGen kizom lo, tu sung teng ka lung a leng lua hi lo napi-in zan ka mang in na nu bekbek mangmat thapai ing!\nPrevious: Garuda Airlines tungah Bomb kapua ci’n ciamnuih in agen Passenger khat kiman\nNext: Penang ah Durian zuaktawh akivak puteek khat mawtaw in taihkha in si


url: =New Zealand gamin $17.2 Million bei in Refugee mi 500 lading :: ZOMI DAILY\nNew Zealand gamin $17.2 Million bei in Refugee mi 500 lading\nposted on 8 August 2016 at 8:46 pm UTC+9:30 Lomkholna: New Zealand, News, Sawltak, Syria, World\nNew Zealand gam ii Health Minister asemlaitak ahi Jonathan Coleman in agenkhiatna ah $17.2 Million bei in Refugee mi 500 kalading uh cih thu New Zealand Star te’n zanni in suakkhiasak uhhi. Hi alakding uh ageel pen mundangdang te nahilo a, Syria gamsung aom Refugee te nahizaw hi.\nNew Zealand kumpi in hongtungding kum 2 sungin Syria gamsung aom Refugee mi 500 te $17.2 Million bei in kilading a, gamsung ah nuamtak in anuntak theih nading un ki panpihding ci’n Jonathan Coleman in genkhia hi.\nHih Refugee te in agamsung ah lungkham sinkhamna tampitak thuakkhin uh ahih manin, New Zealand gamsung honglut uh cianginzong lungsim cidamna lamtawh kisai hoihtak panpihding kisam hi.\nPawlkhat te pen Counselling leh Support tuamtuam piakkulding a, pumpi kimlo leh adamkimlo cihtezong cidamna lamah hoihtak panpihding kisam hi cihzong genkhia hi.\nNungkumsung inzong Syria gamsung tualgal hongtun ciangin New Zealand gamin Syrian Refugee mi 750 ki lading uh ci’n taangko khia uhhi.\nMore: New Zealand ah huihpi guahpi nasia mahmah in, Electric mei siacip ~ ZD\nSyria pan Refugee te hongtunciang in atamzaw pen Wellingtong khua leh Dunedin khuate ah ki omsakding a, cidamna vai, naupang te sangkahnading vai leh lungsim cidamnading vai akisam khempeuh ki vaihawmsakding cihteng Jonathan Coleman in pulakkhia cihthu kiza hi. ZD Sawltak #zomidaily\nPrevious: Pakistan Hospital khatah Bomb puakkham, mi 63 si, 90 val liam\nNext: Zo Lianu Siang Hong Lel Ing ee ~ Go Lam Khup\nZomi DCA Soccer (Tukpeng) Team phuh khiatna vai pulaakna\nZopuan lo-ngaal’ hong silh ke’n maw\nTulaai Leitung Thuthang Tuamtuam Updates January 22, 2016\nChristian Hymn te’ tangthu: Tanglai Pate’ Upna\nA Brief Story of Khuado Festival


url: =TANGTHU HONG PHAWKSAK: ZERUBABEL LEH EZRA l1 | Dam Mang\nTANGTHU HONG PHAWKSAK: ZERUBABEL LEH EZRA\nBiakinnpi aki thaklam nading a thupia Pasian (Cyrus hilozaw) hizaw hi. “Jerusalem kilamkik ding a, biakinn pen, Na bulpi ki phutkik ding hi” (Isa. 44: 28). Biakinnpi ki thaklam na’ng in Pasianin, kumpipa Cyrus lungsim tokin, phalna pias- ak hi.\nPasian’ sawlna a mang lianliante imuh ciangin thangah huaimahmah hi. “Tua ciangin Judah leh Benjamin sunga inn- kuan lutangte, siampite leh Levi mite, Jerusalem ah Topa’ bia- kinn a lamkik dingin, a lungsim sunguh ah Pasianin a sua- hsak mite khempeuh a kikhawm uhhi” (Ezra 1: 5).\nHihtengah, Pasian sawlna lianpi thumang takin a semte i mu thei hi. A hoihpen in septheih nadingin, Pasian in itna tak- tak tawh amite’ palai sepsak tawntung a hihna phawk ding a kisam hi.\nTua ciahkik masak nadingin, Topa in kumpipa Cyrus thu- zawh in phalsaka, kamsang Jeremiah kum 70 genkholna tang- tungsak hi. Judah gam kum 70 sung hawm ding a, Babylon khutsung tungding (606-605 BC leh 537-536 BC ah tangtung) a, tua khitciangin Pasianin a ciahkik na’nguh lampi honsak kik ding hi. Daniel in Jeremiah lai a sim ciangin, ciahkik na’ng kamciam namu hi. Daniel 9 sungah, kum 70 hunte bangmah kikheelna meel omsalo a, kumpi gamthak Persian Empire bang hongtung khinliang hi. Tua ciangin Daniel in Pasian kiangah a kamciamte tangtungsak dingin hehpihna ngen hi. Daniel 9: 24 -27 sungah, Pasian in tuate thei a, ngiimna zong nei ahihna, amau mawhnate ading a sihsak ding cihte ngiimna nei ahihna nalak hi. Pasian in Daniel kiangah, “lungkham ke’n, gumpa taktak (Zeisu) hongpai ding hi” ci hi. A sawtlo in Pasian in, Cy- rus lungsim khoih in salte suahtak na’ng thupia sak hi.\nEzra 1 sungah Israel mite kikhahkhia in Jerusalem ah ciahkik in, Topa a ding inn lamding cih kiciamteh hi. BC 539- 537 kikal sungtengah Thu kipia hi. Cyrus in mawk ciahkiksak beklo in, biakinnpi sungpanin Nebuchadnezzar laksa vank- hem peuh leh vandang a tuamtuamte piakik hi. Egypt pan a pusuaklai in, van tampi a kipiak hong phawksak kik hi. Hih ciahkikna masa ah numei naupang tawh mi 50,000 bang ahi uhhi.\nA ciahkik masate in Pasian biakinnpi lamkik ding mawh- pua uhhi. Biakinnpi a lamkikna ah langdona tampite i damsin lai dinghi. Tu in Persia kumpi kilaihna in biakinnpi lamkikna bangzah subuai cih i sin ding hi. Ezra leh Nehemiahte nungah bangthu omcih theileng amau thupuakte thupitna i telzawsem dinghi.\nXerxes I (485-465) BC (Esther tangthu sungah Ahasuerus kici)\nEzra in, hih kumpite a khangzui dimdiam in laklo hi. Ezra 4:6-24 sung biakinn lam a kilangdona thute bangpen alian 5 sung thute sangin masazaw hi. Ezra 4 sung a, Xerxes I (Ahasuerus) leh Artaxerxes I tepen, Ezra 5,6 sung a kumpipa Darius I thute khit ciang hipan lai hi. Hihte in mitampi lung- sim buaisak mahmah hi. Tu quarter sungteng sinphot leng, a thupiangte a kizom dimdiam in tel leng, Ezra leh Nehemiahte thupuak i telpha zawdiak ding hi.\nEzra 7:1-10 leh 8:1-14 sungtengah, kumpipa Artaxerxes I in, BC 457 kum in, Ezra leh a-ut khempeuh Jerusalem ciahkik theihding phalna pia hi. Kumpipa leh Ezra kizopna ei theihpih tampi omkhollo hi. Ezra 8 sungah hong ciahkikte ki ciamteh a, Siampite masa in, kumpi uliante’n zui a, mipite’n zom hi. Inn- kuan 12 ki ciamteh phadiak a, Israel nam 12 teng phawkna hihtuak hi.\nEzra in luahsuk siampi leh lai-atpa a hihi. Israelte’ siampi masapenpa Aaron suan siampi mah hipah hi. Ama’ laibu sun- gleh Jewte’ tangthu sungah Ezra in mi thupi khat a hihi. Kumpipa Artaxerxes’ lai-atpa ahih namel ki theilo hi. Hih alai- bu i sim ciangin, a sepngeisa lai-at nasep semzom bangin a siamnate kidawk hi. Kumpi Artaxerxes tawh nasemkhawm ngei ahih manin, Israelte ciahkikna makai ding a ki sawl zong hihtuak hi.\nArtaxerxes’ thupiak in Cyrus’ thupiak masak tawh kinaih hi. Kumpipa in a ut khempeuh, a diakdiak in siampinam pan ci hi. Marashu’ ciaptehna bang hileh, Jew a tamzaw in, Persia gamsungmah ah (Esther’ tangthu sung ombang) nuntakna’ng zongin omsuakzaw uhhi. Kumpipa in Euphrates gungal khempeuh a-om, sumkemte tungah, Ezra in “Topa’ biakinn tuabangin a minthang thuah dingin” (Ezra 7: 27) a kisap bang- bang vaihawmsak dingthu pia hi. Pasian’ thukham ahi a, gam’ thukham ahi zongin hoihtak zui dingin, kumpipa in, Ezra tun- gah mawhpuak a dimin a pia hi. Hih thupiak in, kipawlna khatpeuh ading thupi mahmah banah, Israelte in a gamuh puah phat kik nading in lampi a honsakna a hihi.\nKhuapi leh biakinnpi puahphat kik ding thu a piak manin, Ezra’ Pasian pen kumpipa’n um ahi diam? Ataxerxes in “Jerusalem a teng Israel’ Pasian” ci ngiat ngiat hi. Kumpipa kammal zatte in, Pasian pen, thoih akulden tualsuak pasian khat in mu cih kitel hi. Amah leh atate tungah tualsuak pasi- ankhat a hehsak noplohna a hihi (Ezra 7: 23). Tua banah BC 457 kumin, Egypt te’n, Persia kumpi langdo citciat uh himah taleh, Judah gambup in Persia kumpi tungah thuman citakna ngahna’ng zong hihtuak hi.\nEzra in, Pasian tungah a ki pumpiak mahmah leh, Pasi- an’thu banglian in siamsin, khentat a gamta pa a hihmah bangin, Israelte lakah nasem dingin nakilawm mahmah hi. EGWhite in a kitelzaw dingin a genna ah: “Aaron suan ahi Ezra in siampi sinna aneih banah, bumtawi, aitawite, aksi khutlam et pilnate zong, Medo-Persia mipilte kiangpan sin- ngei hi. Ahihhang tuate tawh lungkim zolo a, Pasian’ tungah ki pumpiakin, ama deihna bawl dingbek ut hi. Tua ahih manin ‘Ezra in, Topa’ thukham sinin zuihding leh, Israel mite ahih dingin amah kipia hi’ (Ezra 7: 10). Tua in kam- sangte leh kumpite tangthu ciaptehnate kisin dingin Ezra lawpsak hi. Israelte tangthu sungah, Topa in, Jerusalem kisiat ding a phalnathu amite lawki gamte ah saltan ding a deihna thuteng a mukhia hi.” Prophets and Kings 608.\n“Anuntak sungteng, haksatna tampi lakah kiptakin omin, Pasian thubu hoihtak in kisin hi. Thukhambute an- gah zahzah kaikhawm in, bu tampi bawlin hawmkhia hi. Mi tampite in Lai Siangtho bu neisak a, genzawkloh pilna tam- pi khangsak hi.” laimai 609.\n1. A lamdang mahmah Topa’ kamciamte tampitak i nei hi. Tua mahbangin Topa in kuamah peuhmah zawh thawhthu in hong hih hetlo hi. Tua ama’ hong kamci- amte a tangtun theih na’ngin, bang teelsiamna i neih a kul diam?\n2. Daniel 9: 1 – 23 sung a thungetna simin. Nangma adingin nazattheih pahding bangthu namu hiam? Dan- iel in bang hih a, bang lungsimpuak nei, bang ngen cih- na hi. Tu hun in i zattheih ding bang a om tam?\nTaggedlesson 1 4q19zokam ssl\nPrevious Article ZERUBABELA LEH EZRA-TE HUN LÂI CHANCHIN l1\nNext Article ENCONTRARLE SENTIDO A LA HISTORIA: ZOROBABEL Y ESDRAS Esp l1


url: =Kua tenpihding kahiam? ~ Thiau Luah Pau :: ZOMI DAILY\nposted on 11 May 2019 at 7:10 pm Lomkholna: Article, Innkuan\nZomi khangno te a ding deihsakna tawh laibu khat Topan hong bawlsak zo ahihmanin Topa min ka phat hi. Laibu sungah ka gelh thubulpi nam nga tawh a tomkim cingin Zomi daily lai sim te tungah kong hawm sawn nuam hi. Leitung ah Pasian in mihing khat in hong piansak khit nung sang a pung ding a khang ding leh ama min thangsak dingin a hong bawl ahi hi. Tua manin mihing te hong ki hanthawn lah hilo, hong ki pantah lah hilo a hun a cin ciangin lawm ki ngai in zi ki nei in pasal ki nei veve hi.\nA hun cing ta a lawm i ngaih theih kei leh lah a thu tuampi khat hi ding hi. Tua ahih manin zi nei pasal nei veve zi hoih pasal hoih na neih khak ding a thupi mahmah ahi hi. A thupi pen ah bel zi hoih pasal hoih pen Topa kiang pan bek in ki ngah thei hi cih i mangngilh loh ding thupi hi. Topa kiang pan i lamet kawm mah in ei lam pan in zong i lungngaih ding nam nga kong behlap nuam hi.\n1. Kum (Age)\nZi leh Pasal i zon ciangin muh bangbang, hoih sak bangbang cih tawh a kum a kha tel mel lo pi a pum neih suk mawk hi thei samlo hi.I ki ten khit ciang u aw nau aw ci a i ki sap ding dan a om melloh ciangin kua ma theih loh in ei leh ei ki sungsia cih bangin ki suan na khat leh suahtak loh na khat a om tawh ki bang hi. Tua te sangin a poi zaw bang hiam cih leh numei u zaw bang ahih leh i kum hong tam ciang buai loh ding teng tawh ki nung buai thei hi a ci nuam ka hihi.I ki ten khit ciang khel kik theih hi nawnlo ahih manin i neih ma ahun lai in na lawmngaih pa/nu kum bang zah pha a kum bang zah ki khai na hi uh hiam cih ngaihsun masa in. I ki neih ma in i phawk khak loh hang i neih khit ciang hong thupi mahmah ding hi.Ahih theih nak leh pasal te mah u zaw henla numei te mah nau zaw ham tang leh hoih pen ding hi.\n2. Biakna (Belief)\nZi leh Pasal i zon ciangin a mel hoihna bek en loin bang biakna bang pawlpi hiam cih kan tel masa leng hoih pen ding hi. Zi leh pasal a i ki neih khit ciangin i mel te hong thupi nawn loin i biakpiakna mun hong thupi mahmah hi. Minam kibanglo sangin pawlpi upna ki bang lo pen i nupa kal bek hi loin i inn kuan a dingin zong hoih het lo hi. I biakpiakna i pawlpi hong ki bang kei leh i nupa vai, i tate vai zong hong lemlo mang khin hi.\nI ki ngaih lai in zong i biakna kin khol lo napi hangin i ki ten khit ciangin a kin mahmah dan peuh ki bang san thei lai hi.Biakna ki bat loh manin nupa a buai tam mahmah hi. I ki teng suak zongin i ta te maban ah nu lam maw pa lam maw koi zui zaw ding cih tel om mel loin om thei uh hi.Tua bang nupa sung pan a piang ta te pen a tam zaw a gol uh ciang zuihna ki cian mel nei loin om thei uh hi. A hih theih nak leh pasal te upna khial lo hi man mah hi cih i tel nak leh zi te in pasal a mah i zuih zawh ding hoih pen ding hi.\n3. Minam (Clan)\nZi leh Pasal i zong ciangin kua mi kua nam kua beh kua phung kua khua kua tui hiam cih i tel ding thupi mahmah hi. Minam dang zi leh pasal neih khak pen khialhna ahih pah sam loh hang zong masa kei leng hoih zaw hi. I ki ngaih khit ciangin ngai khin i hih manin kua mi kua sa cih te ki awlmawh lo kha thei hi. I neih ma in bel a nopna a noplohna ki thei nai lo a, i neih khit a ki khel theih nawn loh ciang ki tel pan hi.\nNa neih ma in na theih nop leh a nei sa te dong le cin ong gen nop leh gen theih ding tampi nei kha din g uh hi.Minam dang gen loh i beh i phung i khua i tui cih te nangawn limtak et kul lai hi. I mi i sa sung bek ah zong a gina nam leh a ginalo nam cih bangin i khua i beh zui in pilvang huai tampi om lai hi. Zi leh pasal na zon laitak in i mi i sa kua mah om het lo mi dang neihloh phamawh cih bang ahih kei buang leh minam ki bang mah zong in nei leng hoih pen ding hi.\n4. Gamtatna (Discipline)\nZi leh Pasal i zon ciangin a mel a sa hoih sakna ciang bek tawh nei suk mawk kei in. Zi melhoih pasal mel hoih bel ki deih ciat kha mah ding a, ahi zongin i ki ten ni a ki pan a mel te hong thupi masa nawn hetlo hi cih phawk huai mahmah hi. Na zi na pasal a mel hoih mahmah napi a ut ut in hong gamta in hong kam pau zaizai mawk leh na lung kim zosam lo ding hi. Mel hoih ningtui ki dawn thei lo mah cih kul ding hi. Ni dang lai in bel mel ki khel thei loin, gamtatna ki khel thei hi ki ci a, tu hun ciangin mel te ut bangbang in ki khel thei zaw ta a gamtatna khel ding haksa ki sa zaw ta hi.I ki ten khit ciangin i bawl phat kikkik ding zi leh pasal i neih sangin bawl phatphat puah phatphat a kul nawnlo ding zi leh pasal mah zong thei pah leng hoih pen ding hi.\n5. Pilna (Education)\nZi leh Pasal i zon ciangin mi khempeuh in a pil a siam mah ki deih ciat ding hi.Leitung pilna zong nei hen la, ciim in tei lai leh hoih zaw kan lai ding hi.Ahi zongin Laisiangtho in numei khempeuh lak ah a pil khat zong a om loh na leh pasal tul khat bang ah a pil khat bang om thei hi na ci ahih teh a pil ki om lo cih na hi pah hi. Hih tak ah pil na i cih pen leitung pilna a gen nuam zaw ihi hi.\nZi leh pasal i zon ciangin ei tawh ki level pian te mah i zon theih ding thupi hi. Pasal pilna neipi khat hi in zi ten bang mah theih nei mel lo cih bang pen lem khin tak sam lo hi. Pasal in pilna nei mel loin a zi pil siasua keii mawk cih zong hong ki lawm khin tuan lo ding hi. Leitung pilna ahi zongin kha lam pilna ahi zongin numei te sang pasal te hong hai zaw sam kei henla, numei te zong pasal te sangin hong kipil sak zaw sam kei leh hoih pen ding hi.\nHih a tung a teng pen kei muh na dan a tom a kong at hi in laisim te muh dan tawh a ki tuak lo a om leh i ngaihsutna ki bang lo hi na cih sak unla, no a tawh ki tuak kha a om leh i ngaighsut na ki bang ai ve maw na cih sak un cih kong thum nuam hi. A ki cing zaw a theihnop, kuppihnop a om leh a laibu zong a munmun ah ki zuak hi. Mi mal mah in zong nong kuppih thei uh hi. Laisim nungak tangval lai te khempeuh zi hoih pasal hoih a mu dingin Topan thupha hong pia hen. Lungdam, Thiau Luah Pau\nPrevious: ZAM Thupuak :: 12 May 19 (UN Fraud vai meeting kinei)\nNext: Buaina icih banghiam? ~ Go Lian Kap\nKua tenpih ding ka hiam? cih lai sim nop lua mai ei. A thu zong hoih lua ei. A laibu pen Kawlgam lamah koi ah kingah ding hiam thei nuam hang ei.